Butik Mewah Ini Terletak Di Tengah Padang Pasir - Prada Marfa

Sehingga tahun 2005, tiada satu pun cawangan butik Prada dibuka di negeri Texas, walaupun di bandar-bandar besar seperti Houston atau Dallas.

Maka, ia adalah satu perkara yang sangat mengejutkan apabila pada 1 Oktober 2005, sebuah "butik" Prada dibina di kawasan padang pasir negeri itu berdekatan dengan laluan lebuhraya 90, 42 kilometer dari bandar terdekat iaitu Marfa.

Michael Elmgreen dan Ingar Dragest, ahli seni dari Denmark adalah duo yang bertanggungjawab di atas pemasangan seni ini.

Struktur reka bentuk butik yang dikenali sebagai Prada Marfa itu dipenuhi dengan beg tangan dan kasut Prada dari koleksi musim luruh/musim sejuk Prada pada tahun 2005 yang diberikan oleh Miuccia Prada (ketua pereka Prada dan pengasas Miu Miu) sendiri.

Miuccia juga membenarkan artis-artis itu untuk menggunakan nama dan cap dagangan Prada dalam pameran mereka.

Pameran itu memainkan reka bentuk minimalis butik Prada yang sebenar, dengan beberapa pilihan kasut dan beg tangan dipamerkan pada tingkap butik.

Jika sekilas pandang ia kelihatan seperti butik Prada sebenar, namun satu sahaja yang berbeza iaitu ia tidak mempunyai pintu yang berfungsi.

Menurut Michael Elmgreen, pameran yang meletakkan sebuah "kedai" di tengah-tengah padang pasir ini dibuat sebagai kritikan terhadap industri barangan mewah.

Prada bersetuju dengan idea untuk mengkritik industri ini telah memberikan kerjasama.

Hakikat bahawa pameran ini dibina di tengah-tengah padang pasir Texas juga adalah sebahagian daripada kepentingan artistiknya. Duo artis ini tidak pernah berniat untuk mengekalkan dan memeliharan butik ini.

Mereka memutuskan untuk membiarkan ia usang dan roboh dengan sendiri secara semulajadi, yang akhirnya menjadi sebahagian daripada tanah yang didiami, sebagai penyataan mengenai ketahanan fesyen dan mengkritik budaya pemakai.

Walaubagaimanapun, tak semua penduduk Texas yang menghargai hasil seni ini atau memahami kritikan terhadap barangan mewah yang dimaksudkan.

Pada waktu malam selepas kedai ini siap dipasang, beberapa orang pencuri telah memecah masuk dan mengambil semua beg tangan dan kasut Prada yang sangat mahal.

Meskipun niat asal mereka untuk membiarkannya, namun artis-artis ini terpaksa kembali dan membaiki kerosakan itu serta menggantikan barang-barang yang dicuri.

Namun kali ini semua beg tangan dan kasut yang dipamerkan dilengkapi dengan monitor keselamatan di dalam yang akan memberikan amaran kepada pihak berkuasa sekiranya terdapat pencerobohan atau cubaan memindahkan barangan dalam usaha mencegah kecurian.

Sejak itu, ia telah menjadi lokasi pelancongan popular yang dikunjungi oleh pelancong dari seluruh dunia untuk melihat butik Prada yang berada di tengah-tengah tanah gersang.

Bahkan ia menjadi satu adat bagi pelawat untuk meninggalkan kad perniagaan mereka di lokasi ini sebagai tanda mereka sudah sampai di situ.

Malangnya, pada Mac 2014, berlaku lagi satu vandalisma. Walaupun tiada barangan yang dicuri, namun sebahagian daripada struktur ini dicat dengan warna biru, iklan TOMS palsu digantungkan di luar dan satu manifesto digantung di dinding di luar dengan mesej aneh:

"TOMS Marga akan membawa inspirasi yang lebih besar kepada pengguna Amerika Syarikat untuk memberikan apa yang mereka miliki kepada negara-negara membangun yang menderita akibat kebuluran dan korupsi, selagi anda membeli kasut TOMS dan mengakui bahawa Jesus Christ adalah penyelamat anda. Maka bantulah Tuhan anda, atau tidak kamu akan dihumbankan ke neraka. Selamat datang ke Hari Kiamat?".

Pihak polis akhirnya berjaya menangkap seorang artis berusia 32 tahun bernama Joe Magnano yang mempunyai kaitan dengan perbuatan itu dan dia telah didapati bersalah serta dikenakan denda RM4,000 dan diarahkan membayar RM42,800 kepada Prada Marfa.

Joe juga diarahkan untuk mengecat semula dan membaiki butik ini.

Dan kini setelah lebih daripada sedekad, struktur ini berdiri teguh di gurun Texas yang kalis daripada kecurian, pengabaian dan unsur semulajadi.

Ia telah dikelaskan sebagai sebuah muzium dan perlahan-lahan menjadi sebahagian daripada landskap Texas.


Bolehkah Pesakit HIV dan AIDS Sembuh Atau Diubati?

Pada tahun 2008, suatu keajaiban berlaku, di mana seorang lelaki telah berjaya sembuh daripada HIV. Dalam lebih 70 juta kes HIV, itulah kes pertama yang pesakitnya berjaya sembuh, dah sehingga kini, ianya juga yang terakhir.

Para doktor dan saintis tidak memahami bagaimana lelaki tersebut boleh sembuh. Penyakit-penyakit seperti malaria dan hepatitis C boleh diubati, jadi mengapa tidak untuk HIV?

Pertama sekali, mari fahami bagaimana HIV boleh menjangkiti seseorang, dan berkembang menjadi AIDS. HIV tersebar melalui pertukaran cecair badan, dan antara penyumbang utama kepada penyebaran penyakit ini adalah melalui hubungan intim yang tidak selamat (tidak dilindungi), dan penggunaan jarum suntikan yang tercemar.

Mujurlah penyakit ini tidak boleh tersebar melalui udara, air atau sentuhan. Sesiapapun, tidak kira umur, orientasi seksual, jantina mahupun bangsa boleh berjangkit dengan HIV.

Apabila sudah berada di dalam badan, HIV akan menjangkiti sel-sel yang menjadi sebahagian daripada sistem imunisasi. HIV secara khususnya menyasarkan sel T (helper T cells), yang berfungsi membantu melindungi badan daripada jangkitan bakteria dan kulat.

HIV adalah sejenis retrovirus, yakni virus ini boleh menulis kod genetiknya yang tersendiri ke dalam genom sel yang dijangkiti, membuatkan sel-sel ini menggandakan dirinya sendiri.

Ketika peringkat pertama jangkitan HIV, virus ini akan menggandakan dirinya di dalam sel T, menghancurkannya dalam masa yang sama. Pada peringkat ini, pesakit akan mengalami simptom seperti selesema, namun biasanya masih belum berbahaya.

Walaubagaimanapun, antara tempoh masa beberapa bulan hingga beberapa tahun, pada ketika mana pesakit kelihatan dan berasa sihat sepenuhnya, virus tersebut akan terus berganda dan merosakkan sel T.

Apabila jumlah sel T berada pada tahap yang sangat rendah, pesakit mula berada dalam keadaan bahaya, berisiko terkena jangkitan yang boleh membawa maut, yang mana selalunya sistem imunisasi yang sihat boleh menanganinya. Peringkat jangkitan HIV ini kini dikenali sebagai AIDS.

Berita baiknya, terdapat ubat-ubatan (dadah) yang berupaya mengawal tahap HIV, dan mengelakkan jumlah sel T daripada terus berkurang sehingga ianya berubah menjadi AIDS.

Dengan terapi antiretroviral, kebanyakan pesakit HIV positif boleh hidup lebih lama dan menjalani kehidupan yang sihat, dan lebih rendah kebarangkalian untuk menjangkiti orang lain.

Namun, terdapat 2 syarat utama. Pertama, pesakit-pesakit HIV positif mesti terus mengambil ubatan untuk seumur hidup mereka, kerana tanpa ubatan ini, virus boleh aktif semula dan mengakibatkan kematian.

Namun bagaimanakah ubatan ini berfungsi? Preskripsi ubatan yang paling biasa digunakan berfungsi menghalang virus genom daripada terus berganda dan bergabung ke dalam DNA sel T.

Lain-lain ubatan pula menghalang virus tersebut daripada terus matang atau bergabung, menyebabkan HIV gagal untuk menjangkiti sel-sel baru di dalam badan. Namun HIV berupaya menyembunyikan diri di dalam DNA sel T yang sihat, yang mana ubat-ubatan gagal untuk tembusi untuk mencapainya.

Kebanyakan sel T akan mati tidak lama selepas dijangkiti oleh HIV, namun terdapat peratusan kecil di mana 'arahan' (genetik kod) untuk menghasilkan lebih banyak virus HIV menjadi tidak aktif untuk suatu tempoh yang lama, kadang kala untuk beberapa tahun.

Walaupun sekiranya setiap virus HIV boleh dipasifkan daripada badan seseorang pesakit, salah satu sel T boleh diaktifkan semula, dan ianya berupaya menyebarkan virus HIV kembali.

Syarat ke-2 adalah bukan semua orang di dunia ini mempunyai akses terhadap terapi yang boleh menyelamatkan nyawa mereka.

Di Sub-Saharan Afrika, yang meliputi lebih 70 peratus pesakit HIV di seluruh dunia, terapi antiretroviral hanya boleh diakses oleh 1 daripada 3 pesakit HIV positif, berdasarkan unjuran pada tahun 2012. Tiada jawapan mudah untuk permasalahan ini.

Campuran halangan politik, ekonomi dan budaya membuatkan pencegahan dan rawatan yang efektif terbantut. Di Amerika Syarikat, HIV telah menyebabkan kematian sebanyak lebih 10,000 nyawa setiap tahun. Namun, masih terdapat ada harapan para pesakit HIV positif. Para penyelidik kini berada pada tahap semakin hampir ke arah membangunkan penawar yang berkesan.

Salah satu pendekatan sebuah kajian melibatkan penggunaan sejenis ubatan untuk mengaktifkan kesemua sel yang menyimpan maklumat genetik HIV. Ini akan membunuh kesemua sel yang dijangkiti dan mengusir keluar virus tersebut. Kajian lain pula melihat kepada penggunaan alatan genetik untuk memotong DNA HIV keluar daripada genom sel secara sepenuhnya.

Walaupun hanya seorang sahaja yang sembuh daripada 70 juta kes HIV dilihat sebagai suatu kebarangkalian yang sangat kecil, namun ianya memberi harapan yang besar kepada penghidap HIV positif. Kini kini sudah tahu bahawa penawar HIV adalah tidak mustahil, hanya itu yang kita perlukan untuk mengalahkan HIV buat selamanya.

Elakkan melakukan hubungan seks bebas yang boleh menyebabkan anda dijangkiti virus HIV. Jangan kerana hendak seronok yang sementara, menyesal seumur hidup.


6 Kecantikan Pada Wanita Yang Membuatkan Lelaki "Turn-Off"

Kecantikan dan wanita tak sememangnya tidak dapat dipisahkan. Adalah menjadi lumrah bagi semua wanita untuk kelihatan cantik dan mereka sanggup melakukan apa sahaja termasuklah menghabiskan masa dan wang.

Usaha ini dilakukan sama ada untuk meningkatkan keyakinan diri di khalayak ramai mahupun untuk kelihatan menarik di mata lelaki.

Namun, terdapat beberapa perkara yang diusahakan wanita tidak dihargai oleh lelaki yang mana melihatkannya sebagai faktor yang membuatkan wanita itu tidak menarik atau turn-off.

iluminasi.com kongsikan antara 6 perkara dilakukan wanita membuatkan lelaki turn-off.

Satu kaji selidik telah dijalankan terhadap 5,000 individu bujang mengenai perkara yang paling penting tentang pasangan dan berada di kedudukan pertama adalah kebersihan diri.

96% wanita dan 91% lelaki daripada 5,000 melihat kebersihan diri adalah faktor paling penting dan ini bukanlah sesuatu yang mengejutkan.

Walaupun bau badan adalah sangat menjengkelkan, namun memakai wangi-wangian yang keterlaluan juga dilihat sebagai perkara yang sama.

Memang wanita sukakan wangian namun memakai minyak wangi terlalu kuat tidak digemari lelaki.

Pakai wangian pada kadar yang cukup untuk membuatkan anda berbau wangi, bukannya boleh disedari beberapa kilometer.

Ia membuatkan mereka berasa tidak selesa dan mencerminkan rasa tidak selamat seseorang wanita tentang bau badannya.

Jadi tak hairanlah jika wanita sukakan lelaki yang wangi kerana mereka sukakan wangian yang kadang-kala berlebihan.

Kebanyakan lelaki biasa tidak berpengetahuan mengenai solekan wanita. Bagi mereka adalah mudah iaitu terlalu banyak solekan boleh membuatkan wanita kurang menarik dan kadang-kala tidak cukup solekan juga buatkan wanita tidak menarik.

Kajian-kajian menunjukkan lelaki lebih cenderung terhadap kecantikan semulajadi pada wajah seseorang wanita namun ia adalah lebih mudah untuk mengucapkan daripada melakukannya.

Ini kerana wanita tidak benar-benar tahu apa yang dimaksudkan dengan "natural beauty" oleh lelaki.

Tetapi apa yang pasti adalah solekan yang keterlaluan boleh membuatkan lelaki menjauhi anda.

Dan pastinya disebabkan oleh video-video yang tular melihatkan wajah-wajah wanita kelihatan tersangat berbeza dengan wajah sebenar selepas solekan dicuci membuatkan lelaki bertambah fobia.

Sama ada ia adalah kesan pengaruh Instagram atau bekalan yang tidak berkesudahan oleh pengeluar terhadap produk bulu kening, ramai wanita pada hari yang mempunyai bulu kening yang boleh dilihat dari jauh, berbanding wajah mereka.

Trend popular ini telah melanda dan mempengaruhi sebahagian besar golongan wanita, namun apabila ditanya, lelaki tidak takut untuk memberitahu bahawa mereka tidak menggemari rupa seperti itu.

Kening terlalu tebal membuatkannya kelihatan palsu dan apa-apa yang tidak semulajadi bagi lelaki dilihatkan sebagai tidak menarik.

Ini adalah trend kecantikan yang paling digemari oleh wanita namun lelaki seolah-oleh membencinya.

Warna yang terang membuatkan seseorang wanita itu menonjol dan menarik perhatian namun kaum Adam membayangkan wanita dengan bibir seperti badut ini akan mengotorkan wajah atau pakaian mereka dengan gincu yang tebal.

Malah, ia juga membuatkan wanita mengambil yang lama untuk bersiap dan kelihatan seperti "high maintenance".

Kajian oleh Beauty Boulevard, pencipta Glitter Lips, mendapati bahawa daripada 1,000 wanita UK berusia antara 18 hingga 45 tahun, 70% daripadanya memakai gincu.

Apa yang menariknya adalah keputusan itu menunjukkan bahawa ia kurang berkaitan untuk kelihatan lebih menarik tetapi dipakai kerana ingin meningkatkan keyakinan diri.

Kadang-kala wanita tidak sempat untuk mencuci solekan selepas waktu bekerja dan terus ke gimnasium. Juga, ada yang memang sengaja memakai solekan untuk bersenam sama ada bertujuan untuk meningkatkan keyakinan diri atau untuk mengambil selfie yang sempurna.

Namun, lelaki tidak memahami perkara ini dan mereka sangat tertanya-tanya apakah yang membuatkan wanita mengenakan solekan hanya untuk bersenam?

Ia bukan sahaja kelihatan sangat pelik malah juga tidak selesa disebabkan peluh di seluruh badan.

Penyelidik pasaran, Mintel, melaporkan bahawa 39% daripada wanita kecewa kerana solekan mereka tidak tahan disebabkan oleh peluh.

Sudah tentu rasa tidak senang oleh lelaki tidak seharusnya membuatkan wanita berhenti memakai solekan ke gym namun wanita perlu tahu ianya adalah tidak baik untuk kulit apabila berpeluh dalam keadaan bersolehk.

Ia menghalang pembebasan toksin semulajadi dan menyumbat liang-liang pada wajah, yang merupakan punca utama bintik-bintik.

Kadang-kala dandanan rambut boleh membuatkan wanita berasa luar biasa. Namun segala jenis dandanan yang terdapat dalam majalah kelihatan agak pelik dan tak berhasil apabila dilakukan tanpa bantuan profesional.

Dan adalah selamat untuk mengatakan bahawa lelaki tidak terlalu menghargai usaha wanita yang terlalu bersusah payah mendandan rambut untuk kelihatan berbeza.

Kaji selidik oleh Pantene melaporkan bahawa 80% daripada lelaki berasakan rambut yang terlalu didandan membuatkan mereka turn-off. Tak kisahlah apa yang lelaki fikirkan tetapi jika anda ingin menjimatkan masa, biarkan rambut kelihatan "simple".

Pada tahun 2018, carian terhadap gaya rambut semulajadi menjadi trending. Dan seperti yang digemari lelaki, rambut yang tidak terlalu didandan membuatkan wanita kelihatan lebih "natural".

Melainkan anda ingin hadir ke mana-mana acara, biarkan rambut anda secara semula jadi adalah yang terbaik di mata lelaki.


Kenapa Pelancong Dikenakan Cukai RM1,000 Sehari Untuk Ke Bhutan?

Rakyat Malaysia patut bersyukur dan gembira kerana passport yang anda miliki membolehkan anda melawat lebih daripada 150 negara tanpa visa.

Ya, lebih daripada 150!. Kelebihan ini membuatkan passport Malaysia berada di tangga ke-5 terbaik di dunia. Ini sangat memudahkan perjalanan anda ke kebanyakan negara di dunia.

Bagi negara yang memerlukan visa, anda perlu memohon terlebih dahulu sebelum sampai ke negara terbabit dan terdapat sebuah negara yang membuatkan anda fikir banyak kali untuk melawat walaupun mendapat kelulusan visa.

Negara tersebut adalah Bhutan. Bhutan adalah sebuah negara dengan kerajaan kecil dan terpencil di Himalaya di antara India dan China.

Ia mempunyai penduduk hampir 800,000 orang (lebih kurang penduduk Negeri Sembilan) dan berkeluasan 38,394 kilometer persegi (besar sedikit dari negeri Pahang).

Bhutan bukan sahaja negara yang memerlukan visa untuk dilawati oleh rakyat Malaysia, tetapi juga mengenakan "cukai harian" yang tersangat mahal hanya untuk melawat.

Yuran dikenakan kepada semua pelancong untuk memasuki negara ini, iaitu sehingga RM1,000 setiap seorang, untuk sehari.

Bayaran ini termasuklah dengan pemandu pelancong, yuran masuk ke muzium-muzium, pengangkutan, hidangan makanan dan penginapan di hotel 3 bintang.

Walaupun cukai ini termasuk dengan segala yang anda perlukan di negara ini, namun ia masih mahal lebih-lebih hanya untuk sehari.

Mengapa kerajaan Bhutan mengenakan caj setinggi ini? Adakah mereka tidak sukakan pelancong? Atau mereka tidak perlukan pendapatan daripada industri pelancongan?

Di Bhutan, segala keputusan dibuat dengan begitu berhati-hati untuk manfaat dan faedah rakyat dan alam semulajadinya, bukan kerana wang.

Jadi untuk memahami mengapa bayaran yang sangat tinggi dikenakan untuk memasuki negara ini, jom kita lihat bagaimana semua ini berkisar tentang kemampanan Bhutan.

Pada tahun 1999, penggunaan beg plastik di Bhutan telah diharamkan untuk melindungi alam semula jadi.

5 tahun kemudian, penjualan dan penggunaan tembakau juga telah diharamkan dan sehingga hari ini, Bhutan adalah satu-satunya negara di mana tembakau adalah produk haram.

Selain itu, jika anda membunuh haiwan-haiwan yang dikategorikan sebagai haiwan terancam atau haiwan bukan milik anda seperti lembu, anda boleh didakwa dan dijatuhkan hukuman penjara seumur hidup.

Tak cukup dengan itu, kksport terbesar Bhutan adalah tenaga yang boleh diperbaharui. Apa yang mendorong Bhutan untuk mengambil langkah-langkah seperti ini untuk menjaga persekitaran mereka?

Bhutan menyedari bahawa pemodenan pesat membawa banyak keburukan jadi kerajaan negara ini memutuskan untuk melaksanakan undang-undang pembangunan mampan, pemeliharaan budaya dan tradisi, dan perlindungan persekitaran.

Hasilnya, hampir tidak ada kerosakan pada landskap dan hutan yang Bhutan indah yang merangkumi 75% daripada negara ini. Malah, terdapat kewajipan perlembagaan terhadap rakyatnya untuk melindungi alam sekitar.

Namun, pelindungan alam sekitar oleh negara ini tercabar disebabkan oleh industri pelancongan di mana para pelancong ingin melawati negara yang indah ini.

Kerajaan melihat aspek negatif yang dicetuskan oleh pelancongan seperti kerosakan alam sekitar dan mengurangkan identiti budaya, jadi mereka menguatkuasakan dasar yang ketat di mana semua pelancong atau pelawat harus membayar caj setinggn RM1,000 sehari.

Dengan ini, Bhutan dapat memastikan keaslian budaya mereka terjaga dan memberikan perasaan yang istimewa yang mana tak dapat anda rasai di tempat lain.

Anda dapat lihat bagaimana Bhutan bergerak ke arah bertentangan dengan dunia yang berkembang dengan pantas.

Namun jika difikirkan dengan baik, mereka sebenarnya berada di kedudukan paling hadapan kerana mengekalkan apa yang sepatutnya dikekalkan yang mana akan memberikan kebaikan jangka masa panjang.


5 Hidupan Yang Boleh Hidup Berhampiran Gunung Berapi

Letusan gunung berapi adalah fenomena alam yang sering terjadi bagi gunung berapi yang masih lagi aktif. Walaupun di negara jiran kita Indonesia terdapat begitu banyak gunung berapi yang masih aktif, Malaysia sangat kerana kedudukan geografi Malaysia di luar Lingkaran Api Asia Pasifik. Dalam erti kata lain, tiada gunung berapi yang masih aktif di negara kita.

Peristiwa letusan gunung berapi biasanya akan menyebabkan pengeluaran debu yang tebal dan muntahan lava yang tersangat panas. Dengan keadaan panas ekstrim di gunung berapi ini dan tahap keasidan yang tinggi dalam laut, adakah anda tahu terdapat beberapa hidupan yang hidup disini?

Ya, terdapat beberapa hidupan yang telah ditemui oleh para saintis hidup di kawasan gunung berapi. Terdapat mineral-mineral penting yang terdapat pada gunung berapi yang membolehkan sesetengah hidupan untuk terus hidup. Kali ini, pihak Iluminasi ingin berkongsi 5 jenis hidupan yang dapat ditemui di kawasan gunung berapi seluruh dunia.

Pyrococcus Furiosus adalah sejenis mikroorganisma yang bersifat thermophile. Thermophile adalah kumpulan organisma yang hidup pada suhu yang tinggi, iaitu antara 41 °C hingga 122 °C (106 hingga 252 °F). Pyrococcus Furiosus pertama kali dijumpai di Pulau Vulcano di Itali. Pyrococcus Furiosus ini hidup di suhu 70 °C hingga 130 °C (158 hingga 217 °F).

Letusan gunung berapi mengeluarkan nutrien-nutrien penting bagi mikroorganisma ini untuk terus membiak. Ianya juga mempunyai kadar pertumbuhan yang sangat cepat dimana setiap 37 minit, jumlahnya akan menjadi satu kali ganda.

Menariknya, mikroorganisma ini sebenarnya mempunyai banyak manfaat kepada manusia dalam bidang pertanian. Kewujudannya dalam tanah menjadikan tanah tahan haba. Dalam erti kata lain, tumbuhan yang menggunakan tanah di sekitar kawasan gunung berapi memerlukan air yang lebih sedikit.

Arnab merupakan sejenis haiwan comel yang seringkali dibela oleh pencintanya. Namun, tahukah terdapat sejenis spesis arnab yang menjadikan gunung berapi sebagai habitatnya. Dikenali dengan nama saintifik Romerolagus diazi, arnab ini juga merupakan arnab kedua terkecil di dunia.

Arnab kecil ini hidup di kawasan pergunungan gunung berapi di Mexico dan mempunyai jangka hayat 7 hingga 9 tahun. Arnab ini juga biasanya hidup berkelompok dengan 2 hingga 5 ekor dalam sebuah sarang. Secara anggaran, terdapat kira-kira 1200 ekor arnab ini yang hidup liar dalam kira-kira 150 hingga 200 buah koloni atau kumpulan.

Kumpulan arnab ini hidup di kawasan altitud tinggi dan menjadikan tumbuhan-tumbuhan yang kaya dengan nutrien daripada lava sebagai makanan utamanya. Berat maksimumnya pula sekitar 500 gram sahaja dan kebiasaannya berwarna coklat atau kelabu.

Sixgill stingray merupakan salah satu spesis dari keluarga ikan pari. Diberi nama "Sixgill" kerana ianya mempunyai 6 insang. Mempunyai badan berwarna ungu, ikan ini boleh membesar sehingga 1.7 meter panjang.

Ikan ini adalah antara organisma terbesar yang hidup di kawasan gunung berapi aktif dan boleh ditemui di kawasan Papua New Guinea. Ikan ini menjadikan kawasan air gunung berapi yang panas dan berasid sebagai tempat hidupnya. Ikan ini beranak dan kebiasaannya menghasilkan 2 hingga 5 ekor anak.

Secara umumnya, cacing bukanlah haiwan pemangsa. Walau bagaimanapun, cacing polychaete adalah haiwan pemangsa yang memakan ulat atau cacing lain. Menurut saintis, haiwan ini boleh dikategorikan sebagai haiwan prasejarah dimana ianya dipercayai telah hidup selama 500 juta tahun dahulu.

Keluarga cacing Polychaete ini juga besar dimana para saintis telah membahagikan keluarga cacing Polychaete ini kepada 10,000 spesis. Majoriti cacing ini adalah bersaiz kecil tetapi terdapat satu spesis iaitu spesis Eunice aphroditois yang sangat panjang dimana ianya boleh membesar sehingga hampir 3 meter. Dalam erti kata lain, panjangnya melebihi purata ketinggian manusia.

Populasi tikus Bosavi Wooly ini boleh ditemui dikawan Papua New Guinea yang sememangnya terkenal dengan kewujudan gunung-gunung berapi. Tikus ini mempunyai saiz tubuh badan yang besar seumpama seekor kucing dewasa. Tikus ini juga dikatakan sangat peramah dengan manusia.

Tikus ini pertama kali ditemui ketika proses penfileman dokumentari bertajuk Lost Land of the Volcano oleh syarikat BBC. Namanya pula diberi sempena tempat ianya ditemui di Gunung Bosavi. Tidak banyak diketahui mengenai spesis ini dan para saintis juga masih belum memberikan nama saintifik buat haiwan ini.


Mengapa China dan India Mempunyai Populasi Penduduk Yang Sangat Ramai?

Populasi penduduk di Malaysia setakat tahun 2016 adalah sekitar 31 juta orang, manakala China dan India pula masing-masing dengan populasi sekitar 1.379 bilion dan 1.324 bilion penduduk, sekitar 44 kali ganda lebih banyak berbanding Malaysia. Pernahkan anda tertanya mengapa dan bagaimana kedua-dua negara ini boleh mempunyai penduduk yang sangat ramai?

China dan India bersama, menjadi penempatan kepada lebih 2.7 bilion manusia. Jumlah itu adalah bersamaan dengan gabungan rakyat daripada 20 buah negara yang padat selepas kedua negara ini, atau bersamaan dengan jumlah rakyat daripada 170 buah negara di seluruh dunia. Sejak lebih 300 tahun lalu, China dan India masing-masing menunjukkan peningkatan penduduk seramai lebih daripada 1 bilion orang ke dalam populasi mereka, lebih tinggi berbanding mana-mana negara di dunia ini.

Namun, jika dilihat dari segi peratusan, populasi kedua negara China dan India sebenarnya berkembang pada kadar yang sama dengan lain-lain negara di muka bumi. Mereka mempunyai lebih banyak penduduk hari ini kerana mereka mempunyai penduduk yang ramai beberapa ratus tahun lalu, pada ketika mana dunia mula memasuki arus pemodenan, dan perkembangan populasi yang sangat pantas.

Contohnya, bayangkan 2 buah akaun bank, akaun A dengan wang simpanan sebanyak RM1,000, akaun B dengan simpanan sebanyak RM10. Sekiranya kedua akaun ini menerima bunga (hibah - halal) pada kadar 1 peratus setahun, dalam masa 30 tahun, simpanan akaun A akan mencecah RM1,350, manakala akaun B hanya mempunyai RM13.50.

Memandangkan kedua-dua akaun A dan B berkembang pada kadar yang sama untuk suatu tempoh masa, simpanan tunai dalam akaun A berkembang dengan lebih laju kerana wang permulaannya lebih banyak berbanding akaun B. Begitu juga dengan populasi di negara China dan India, di mana keduanya mempunyai populasi yang lebih banyak sekiranya kita kembali ke beberapa ratus tahun yang lalu.

Persoalannya, bagaimana kedua-dua negara ini boleh mempunyai populasi yang sangat banyak sejak ratusan tahun lalu, berbanding lain-lain negara? Jawapannya tidak dapat dipastikan, memandangkan terdapat terlalu banyak faktor dalam dinamik populasi jangka masa panjang, seperti kelahiran, kematian, bencana alam, penghijrahan, saiz kawasan, perkembangan teknologi dan lain-lain.

Namun 2 penjelasan yang paling munasabah untuk menjawab persoalan ini adalah sumber makanan dan saiz kawasan. Mempunyai banyak tanah yang subur dan akses yang mudah kepada sumber air membolehkan China dan India untuk menjalankan aktiviti pertanian secara berskala besar, mempunyai bekalan makanan yang berlebihan, menjadi asas kepada pertumbuhan populasi.

Sehingga hari ini, 10 buah negara paling padat di dunia semuanya mempunyai kawasan yang luas sebagai tanah ladang. Antara negara-negara tersebut selepas China dan India adalah Amerika Syarikat, Indonesia, Brazil, Pakistan, Bangladesh, Nigeria, Rusia dan Mexico. Asia, khususnya di kawasan selatan dan timur, mempunyai banyak tanah ladang dan lembah sungai, memberi keupayaan kepada negara-negara di kawasan tersebut untuk mempunyai bekalan makanan yang cukup sepanjang tahun.

Malah, aktiviti pertanian dan penternakan haiwan secara asasnya bermula di Asia, memberi kelebihan kepada kawasan setempat untuk perkembangan populasi yang lebih awal, dan lebih banyak. Atas sebab ini, Asia menjadi kawasan paling padat di dunia untuk suatu tempoh masa yang sangat panjang, sejak 1,000 BC lagi.

Saiz sesebuah kawasan juga sangat penting. Contohnya, negara seperti Pakistan dan Bangladesh mungkin mempunyai banyak tanah ladang dan padat dengan penduduk, namun disebabkan saiz kedua-dua negara ini lebih kecil berbanding China dan India, mereka tidak berupaya untuk menampung lebih banyak penduduk.

Banyak perkara yang berlaku sejak ribuan tahun lalu yang memberi impak kepada populasi China dan India, sesetengah daripadanya membantu perkembangan populasi (Han Dinasti dan perdagangan rempah), sesetengah yang lain mengecilkan lagi populasi sedia ada (Penjajahan Tentera Mongol dan peristiwa virus Black Death). Namun, apapun, tanah yang subur dan luas di China dan India membolehkan populasi penduduk untuk bercambah.


5 Pemain Bola Sepak Yang Menyesal Berpindah Ke Real Madrid

Real Madrid adalah sebuah kelab gergasi bola sepak Sepanyol yang sangat terkenal di seluruh dunia. Bermain bersama kelab ini menjadi impian setiap pemain bola sepak profesional, namun harapan oleh semua pihak terhadap pemain Los Blancos adalah sangat tinggi, kadang kala memberikan tekanan kepada pemain. Ada yang tidak mampu untuk menghadapi tekanan ini, dan akhirnya gagal untuk mempamerkan aksi yang terbaik. Berikut adalah senarai pemain yang menyesal kerana berpindah ke Real Madrid.

Ramai yang menjangkakan perpindahan Nur Sahin daripada Borussia Dortmund ke Real Madrid, apatah lagi setelah beliau berjaya memenangi anugerah 'Bundesliga Player of the Season'. Pemain kebangsaan Turki ini mengumumkan perpindahannya ke Santiago Bernabeu pada 9 Mei 2011 dengan kontrak selama 6 tahun.

Walaubagaimanapun, masanya bersama Madrid terbukti suatu bencana buat karier bola sepak beliau. Beliau hanya membuat penampilan sebanyak 4 kali bersama gergasi Sepanyol itu, gagal untuk menjaringkan walaupun satu gol. Ini sangat berbeza ketika beliau di Jerman dahulu, menjaringkan 6 gol dan 8 assist ketika musim akhirnya bersama Borussia Dortmund.

Sahin akhirnya dipinjamkan kepada Liverpool, dan kemudiannya dipinjamkan lagi kepada kelab asalnya Borussia, sebelum beliau berpindah secara rasmi ke kelab tersebut pada tahun 2014. Walaupun sudah pulang untuk bermain di Liga Jerman, penyerang kebangsaan Turki itu tidak lagi diberikan peranan besar untuk skuad negara, seperti sebelumnya.

Berpindah daripada Chelsea ke Real Madrid pada 22 Ogos 2007 dengan kontrak bernilai £24 juta, Robben dijangka untuk mula bermain sejurus tiba di Santiago Bernabéu, namun harapan itu tidak kesampaian. Walaupun beliau mempunyai musim yang baik bersama Los Blancos, ketibaan Cristiano Ronaldo dan Kaka bermaksud kelab tersebut mempunyai lebihan penyerang, dan Robben akhirnya lebih banyak memanaskan bangku simpanan.

Berikutan tamatnya musim 2008/2009, Robben telah dijual ke Bayern Munich dan masih lagi bersama kelab itu sehingga kini, berjaya menghidupkan semula kerjaya bola sepaknya. Ketika bersama Real Madrid, beliau berjaya membolosi gol lawan dengan hanya 13 jaringan dalam 65 penampilan di Liga Sepanyol, namun jumlah itu meningkat kepada 95 gol dalam 189 perlawanan mewakili Bayern Munich. Robben pernah mengeluarkan kenyataan berikut pada tahun 2014:

"Meninggalkan Madrid untuk ke Bayern adalah keputusan paling tepat dalam hidup saya."

Penyerang serba boleh ini berjaya menjaringkan 76 gol dalam hanya 92 perlawanan dalam liga Belanda dan merupakan pemain kesayangan di Ajax. Namun apabila tiba di Madrid pada 4 Januari 2009, beliau terkejut apabila dimaklumkan bahawa dirinya tidak akan menjadi sebahagian daripada skuad untuk ke Liga Juara-Juara Eropah (UEFA Champions League).

Dengan Real Madrid turut membawa masuk Lassana Diarra daripada Portsmouth pada Januari sama, Huntelaar kini mempunyai pesaing terdekat. Hanya seorang sahaja yang akan dipilih untuk memenuhi skuad UCL menurut syarat UEFA, dan Diarra berjaya.

Huntelaar akhirnya berpindah ke AC Milan pada musim panas, hanya 6 bulan selepas bersama Los Blancos. Beliau kemudiannya sekali lagi berpindah, kali ini berkhidmat untuk Schalke sebelum kembali ke negara ibundanya, Belanda untuk bersama Ajax kembali.

Pemain terakhir England yang berjaya memenangi anugerah Ballon d'Or ini sangat disayangi dan dipuja ketika beliau bersama Liverpool, menjaringkan secara purata satu gol untuk setiap perlawanan, sehinggalah kontroversi perpindahan beliau ke Real Madrid pada tahun 2004.

Diberikan jersi bernombor 11, Owen dilihat bergelut ketika awal beraksi untuk Los Blancos, dan lebih banyak meluangkan masa memanaskan kerusi simpanan. Dengan saingan dengan bintang-bintang besar seperti Raul dan Ronaldo, Owen gagal mempamerkan aksi terbaik di Sepanyol, hanya berjaya menjaringkan 13 gol sepanjang 36 perlawanan.

Pihak pengurusan Madrid tidak gembira dengan apa yang mereka lihat, dan membuat keputusan untuk menjual Owen musim panas berikutnya. Owen berpindah ke Newcastle, sebelum bersama Manchester United, dan akhirnya ke Stoke di mana beliau mengakhiri kerjayanya di sana.

Kaka menyertai Real Madrid ketika beliau sedang berada di puncak kerjayanya. Berjaya memenangi Ballon d'Or pada tahun 2007, dan kemudiannya menjadi finalis 2 musim berikutnya untuk anugerah yang sama, pemain kebangsaan Brazil ini berkata perpindahan tersebut adalah peluang sekali seumur hidup. Beliau telah memenangi segalanya bersama kelab Itali itu, termasuklah UEFA Champions League pada musim 2006/2007, dan merasakan itulah masa yang sesuai untuk beliau berpindah.

Real Madrid membeli Kaka pada tahun 2009 dengan yuran perpindahan sebanyak €67 juta, namun tiada siapa tahu bahawa perpindahan tersebut bakal memulakan suatu pengakhiran buat kerjaya beliau. Dengan kehadiran Cristiano Ronaldo dan Mesut Ozil ke Santiago Bernabéu, Kaka banyak disisihkan di bangku simpanan sebahagian besar musim. Kecederaan juga menjadi salah satu sebab lain yang memusnahkan kerjaya beliau.

Kaka membuat sebanyak 85 penampilan bersama Madrid dalam liga Sepanyol, namun hanya berjaya menjaringkan 23 gol sebelum beliau berpindah semula ke Milan pada 2013. Sekembalinya ke Itali, beliau gagal mempamerkan aksi hebat seperti sebelumnya, dan akhirnya berpindah ke Orlando City pada tahun 2014, dan mengumumkan persaraan 3 tahun berikutnya. Menurut Kaka:

"Pada 2009, saya menerima tawaran daripada Real Madrid, namun selepas perpindahan tersebut, kerjaya saya telah musnah sepenuhnya, kerana saya gagal untuk meniru kejayaan saya bersama Milan. Saya berasa hilang arah. Di Itali, semua orang sayangkan saya, namun di Sepanyol, mereka semua inginkan saya pergi."

[Berkaitan: 5 Pemain Bola Sepak Terkenal Yang Menyesal Kerana Tidak Berpindah Ke Real Madrid]


6 Rahsia Rekabentuk Lapangan Terbang Yang Disengajakan

Rakyat Malaysia seharusnya berbangga kerana memiliki Lapangan Terbang Antarabangsa Kuala Lumpur yang boleh dianggap antara yang terbaik di dunia. Dibuka pada tahun 1998, pada tahun 2017 lapangan ini menduduki tempat ke 23 lapangan terbang paling sibuk di dunia berdasarkan jumlah penumpang.

Walaupun sudah 20 tahun dibina, rekabentuk lapangan terbang ini masih tidak jauh ketinggalan berbanding rekabentuk lapangan-lapangan terbang yang baru dibina. Tahukah anda, dalam pembinaan sesebuah lapangan terbang, sebenarnya terdapat banyak elemen penting yang dititikberatkan.

Sekiranya anda sudah banyak melancong ke luar negara, cuba perhatikan dan amati rekabentuk lapangan-lapangan terbang yang pernah anda sampai. Mungkin anda akan dapati terdapat beberapa elemen yang sama dimana-mana sahaja lapangan terbang di seluruh dunia. Sebenarnya, itu bukanlah satu kebentulan sebaliknya dibuat berdasarkan kajian.

Kali ini, pihak Iluminasi ingin berkongsi 6 rahsia rekabentuk lapangan terbang seluruh dunia yang tidak diketahui ramai.

Lapangan terbang merupakan satu tempat yang sangat sibuk. Maka, adalah sangat penting bagi memastikan ianya mempunyai penanda-penanda arah yang bukan sahaja betul, tetapi mudah dilihat. Sekiranya anda tidak tahu, 75% tulisan penting di papan tanda penunjuk arah di lapangan terbang adalah menggunakan jenis tulisan Helvetica, Frutiger dan Clearview yang merupakan daripada jenis keluarga sans-serif.

Pemilihan jenis font ini adalah kerana ketiga tulisan ini lebih jelas untuk dilihat daripada jauh berbanding font tulisan yang lain. Secara kiraan mudah, setiap inci ketinggian tulisan menambahkan jarak penglihatan pada jarak 40 kaki. Oleh itu, huruf yang mempunyai ketinggian 3 inci dapat dilihat daripada jarak 120 kaki.

Selain itu, sekiranya anda perasan setiap papan tanda penunjuk arah di lapangan terbang mempunyai skema dan trend tertentu. Perkara ini dilakukan bagi memudahkan penumpang hendak mengenenalpasti sekiranya mereka tersilap arah. Sebagai contoh, sekiranya anda sedang mengikuti papan tanda penunjuk arah berwarna kuning dan tiba-tiba penunjuk arah di hadapan anda berwarna biru, besar kemungkinan anda sudah tersilap arah.

Antara ciri utama lapangan terbang yang dapat diperhatikan pada majoriti lapangan terbang adalah penggunaan cermin yang sangat banyak. Sebagai contoh, pada ruang berlepas, cermin besar akan digunakan sebagai dinding. Begitu juga ketika berada di ruang menunggu pesawat, dari tempat duduk anda boleh melihat pesawat berlepas daripada cermin besar di hadapan anda.

Adakah persamaan ini sekadar kebetulan? Tidak, sebenarnya lapangan terbang sengaja menggunakan cermin yang banyak bagi memudahkan pengcahayaan semulajadi daripada luar. Secara umum dan semulajadinya, manusia sukakan pencahayaan semulajadi kerana ianya begitu lembut dan tidak menyakitkan mata.

Selain itu, menurut satu kajian pencahayaan semulajadi sebenarnya mewujudkan mood yang baik kepada manusia. Cahaya semulajadi dipercayai memberi ketenteraman kepada manusia dan oleh itu menggalakkan mereka berbelanja lebih banyak di lapangan terbang.

Istilah Golden Hour ini merujuk kepada masa atau tempoh menunggu sebelum menaiki pesawat selepas selewai urusan dengan pegawai kastam dan pihak sekuriti. Pihak lapangan terbang sememangnya memanfaatkan tempoh Golden Hour ini bagi menggalakkan penumpang berbelanja lebih.

Sebagai contoh, sekiranya anda perasan kedai pertama yang akan dilalui selepas urusan bersama pegawai kastam dan sekuriti adalah kedai bebas cukai. Dalam kedai bebas cukai ini pula, kebiasaannya barangan mahal seperti minyak wangi, minuman alkohol dan coklat kebiasaannya berada pada bahagian paling hadapan kerana keduanya mempunyai margin keuntungan yang lebih besar.

Selain itu, sepanjang laluan ke ruang menunggu pesawat, anda akan dapati terdapat banyak kedai dan juga restoran. Sambil menunggu, kebiasaannya penumpang akan berjalan ke kedai-kedai ini bagi menghilangkan kebosanan. Bagi yang kelaparan, penumpang juga kebiasaannya tidak berapa kisah untuk membayar makanan pada harga yang lebih mahal di restoran yang terdapat berhampiran ruang menunggu kerana mereka tidak mempunyai pilihan lain.

Secara umumnya, kebanyakan lapangan terbang baru mempunyai kedudukan ruang menunggu dan ruang berlepas yang sama iaitu ruang berlepas berada di bahagian atas sementara ruang menunggu pula berada di bahagian bawah.

Terdapat beberapa sebab mengapa rekabentuk sebegini dipilih antaranya kerana apabila kapal terbang sampai ke lapangan terbang, maka beg-beg bagasi akan dipindahkan ke tempat mengambil bagasi. Secara umum, adalah lebih mudah untuk memindahkan beg-beg bersaiz besar dan berat ini ke bahagian bawah berbanding mengangkatnya ke bahagian atas.

Selain itu, ruang berlepas juga biasanya terletak di bahagian atas yang lebih luas kerana kebanyakan penumpang akan meluangkan lebih banyak masa di ruang berlepas berbanding ruang ketibaan. Ruang balai berlepas yang luas ini juga boleh menempatkan lebih banyak kedai dan restoran agar penumpang akan berbelanja lebih.

Jika perlu, ruang berlepas ini juga boleh diperluas pada masa akan datang untuk menampung pertambahan penumpang. Sementara itu, ruang ketibaan biasanya terletak di bahagian bawah yang lebih sempit kerana kebanyakan penumpang tidak akan berada lama di ruang ketibaan. Kebiasaanya mereka akan mengusung beg keluar dan segera beredar daripada lapangan terbang kerana sudah keletihan dan ingin segera ke destinasi yang dituju.

Lapangan terbang juga kini sudah banyak memanfaatkan penggunaan teknologi bagi memudahkan penumpang, antaranya penggunaan mesin layan diri. Dengan mesin ini, penumpang boleh mendaftar masuk tanpa perlu menghabiskan masa yang panjang untuk beratur.

Penggunaan mesin layan diri juga bermaka pihak lapangan terbang dapat mengurangkan penggunaan tenaga kerja manusia, seterusnya mengurangkan kos pengurusan. Bagi penumpang pula, mereka tidak perlu membazir masa untuk beratur panjang dan mengelakkan stress, seterusnya menggalakkan mereka untuk berbelanja di kedai-kedai yang terdapat dalam lapangan terbang.

Percayakah anda, jurutera rekabentuk dalaman juga membuat kajian mengenai jenis-jenis lantai yang sesuai untuk digunakan di lapangan terbang. Sebahagian besar lapangan terbang menggunakan lantai marmar berwarna putih atau cerah pada sebahagian besar lantai untuk meningkatkan kadar pengcahayaan dalam lapangan terbang.

Walau bagaimanapun, pada bahagian tertentu seperti kaunter mendaftar masuk, lantai berwarna kelabu akan digunakan. Lantai berwarna kelabu ini digunakan kerana secara psikologinya, warna kelabu melambangkan keadaan yang formal dimana penumpang perlulah menyelesaikan urusan mendaftar masuk dengan segera.

Contoh lain, diruang menunggu kebiasaannya karpet akan digunakan berbanding lantai marmar. Lantai karpet dan kewujudan kerusi sebenarnya akan mewujudkan suasana yang tenang dan mendamaikan, seterusnya menggalakkan setiap penumpang untuk berehat.


Mengapa Hollywood Dipanggil 'Hollywood'?

Dalam salah satu artikel kami sebelum ini, kami sudah pun menceritakan serba sedikit tentang bagaimana industri filem menjadikan Hollywood sebagai pusatnya, bermula daripada gerakan penerbit filem bebas yang mahu melarikan diri daripada membayar royalti penggunaan peralatan filem.

'Hollywood' menjadi satu label yang sangat popular serta boleh dikatakan sangat kerap disebut bagi merujuk filem-filem terbitan Amerika Syarikat, walaupun pada era sekarang sudah banyak filem melakukan pengambaran di negara luar kerana kos yang lebih rendah.

Namun begitu, Hollywood tetap menjadi pusat atau ibu pejabat banyak penerbit-penerbit filem terbesar dunia yang mengekalkan identiti bandar tersebut, sebagai lokasi terpenting industri perfileman di dunia. Pernahkah anda tertanya-tanya, dari mana datangnya nama Hollywood ini?

Siapa sangka nama 'Hollywood' berasal-usul bukan dari Amerika Syarikat, tetapi datang daripada sebuah kampung kecil bernama....Hollywood.

Kampung Hollywood adalah sebuah desa kecil yang terletak di daerah Wicklow, barat Ireland. Nama asal kampung tersebut sebelum ditukar namanya kepada Hollywood adalah Killinkeyvin yang membawa maksud 'Kevin's Little Church' atau 'gereja kecil Kevin' yang menjadi penanda penempatan di situ.

'Kevin' itu pula merujuk kepada seorang paderi bergelar Saint Kevin, seorang paderi yang hidup di kawasan tersebut sejak tahun 498, diceritakan dalam kisah rakyat Ireland melakukan perjalanan sejauh 30 kilometer merentasi jurang Wicklow sebelum tiba di sebuah monasteri di Glendalough.

Upacara keagamaan yang dimulakan oleh Saint Kevin ini kekal menjadi tradisi masyarakat Kristian di Ireland. Acara 'Saint Kevin's Way' menjadi ritual tahunan penganut agama Kristian di Ireland bagi membolehkan mereka melalui perjalanan yang dilalui Saint Kevin semasa hayatnya.

Dikatakan nama 'Hollywood' yang digunakan kampung tersebut berasal daripada kisah perjalanan Saint Kevin yang kerap berdoa dalam hutan tersebut, menjadikannya 'Holy Wood' atau 'hutan yang mulia dan diberkati'.

Gelaran itu mula digunakan penduduk kawasan tersebut semasa zaman Saint Kelvin bagi merujuk kawasan mereka.

Kisah bagaimana nama Kampung Hollywood digunakan disebuah daerah di Amerika Syarikat, berpunca daripada seorang lelaki Ireland bernama Matthew Guirke. Matthew dilahirkan di Kampung Hollywood pada tahun 1826 di Ireland.

Kehidupan keluarganya yang bertani seperti tradisi-tradisi keluarga Ireland lain mula terancam selepas Ireland diserang kekurangan makanan besar-besaran pada tahun 1845 yang mengorbankan lebih satu juta nyawa. Insiden yang dinamakan 'Great Irish Famine' berlaku selama lebih empat tahun, menjadi salah satu tragedi terbesar Ireland yang mengubah sistem masyarakat serta politik Ireland selama-lamanya.

Bagi Matthew, satu-satunya jalan menyelamatkan keluarganya adalah cuba berhijrah ke kawasan lain bagi meneruskan kelangsungan hidup. Pada tahun 1850, Matthew serta keluarganya berjaya mempunyai belanja yang cukup untuk menaiki kapal yang menghala ke New York, Amerika Syarikat untuk memulakan hidup baru.

Sampai di Amerika Syarikat, Matthew serta keluarganya mula hidup berpindah randah di banyak kawasan cuba menyara hidup, sambil berusaha mencari salah seorang pakcik mereka yang telah selamat menetap di Charleston, California bernama Timothy Guirke seorang tukang besi.

Menemui Timothy, Matthew mempelajari ilmu pertukangan besi dan menjadikan tukang besi sebagai pekerjaannya, sebelum dia mula belajar kemahiran dalam bidang-bidang lain seperti penjaga kuda dan juga ejen hartanah. Ekoran kerja kerasnya, Matthew berjaya berpindah ke Los Angeles di mana rumah kediamannya, sebuah kabin didirikan.

Menggunakan wang simpanannya, Matthew turut sama membangunkan trek untuk lumba kuda berdekatan kediamannya yang menarik perhatian orang dari luar untuk tinggal di situ. Berkat usaha keras Matthew mempopularkan kawasannya, semakin lama semakin ramai keluarga berpindah ke situ yang akhirnya bercambah menjadi satu komuniti yang besar.

Melihat komunitinya berkembang, Matthew mengambil keputusan menamakan kawasan tempat tinggal mereka dengan nama 'Hollywood', nama asal kampungnya di Ireland yang diambil sebagai satu penghormatan ke atas asal-usul tanah asalnya.

Kini mempunyai kampung yang layak dikatakan tempat untuk kembali, Matthew meneruskan hidupnya sebagai seorang yang gemar mencari peluang. Dia direkodkan membuka perkhidmataan atau perniagaan di Virginia City, Nevada, Helena di Montana serta sempadan kawasan yang kini dikenali sebagai Taman Negara Yellowstone.

Tidak tahu erti penat, usaha keras Matthew mengembara dan berniaga sekian lama mula menampakkan kesan buruk pada tubuhnya. Tahap kesihatannya mula terjejas ekoran kesibukannya dan Matthew meninggal pada 13 Oktober 1901, ketika berusia 75 tahun akibat batuk kering. Dia dikebumikan di tanah perkuburan Rosedale, Los Angeles.

10 tahun berikutnya, bermula pada tahun 1910, penerbit serta pembikin filem Amerika Syarikat yang bertapak di New Jersey mula berpindah ke Hollywood, berikutan masalah yang mereka hadapi di kawasan asal mereka. Kemasukan beramai-ramai penerbit, pembikin serta studio-studio filem menukar Hollywood daripada sebuah komuniti kepada industri yang kita kenali sehingga kini.

Sekarang anda sudah tahu, Hollywood sebenarnya ada dua dan yang asli sebenarnya terletak bukan di Amerika Syarikat, tetapi di negara Ireland sana.


Ini Sebab Mengapa Starbucks Gagal Di Australia

Starbucks boleh dianggap sebagai rangkaian kedai kopi paling terkenal di dunia yang mempunyai lebih daripad 28,000 cawangan di 76 buah negara.

Di Malaysia terdapat 242 cawangan Starbucks dan negara yang paling banyak cawangan Starbucks adalah Amerika Syarikat iaitu lebih daripada 13,000 cawangan diikuti oleh China dengan lebih daripada 3,000 cawangan.

Malah, cawangan baru Starbucks di China dibuka setiap 15 jam. Walaupun mendapat sambutan hangat di pelbagai negara, namun terdapat sebuah benua atau lebih tepat sebuah negara yang tidak berminat dengan Starcbucks.

Dan negara dan benua tersebut adalah Australia. Australia telah terbukti sebagai salah satu pasaran di dunia yang paling sukar untuk dipecahkan.

Tersangat sukar sehinggakan Starbucks terpaksa menutup 2 per 3 cawangannya di negara ini pada tahun 2008. Jadi, apa yang tak kena dengan Starbucks di Australia?

Untuk menjawab persoalan itu, jom kita patah balik ke Julai 2000. Apabila Starbucks membuka cawangan pertamanya di Australia iaitu di Sydney, syarikat ini berkembang dengan begitu pantas.

Menjelang tahun 2008, Starbucks mempunyai 87 cawangan di seluruh Australia.

Menurut Nick Wailes, seorang profesor dan timbalan dekan di University New South Wales, masalah Starbucks adalah mereka sudah berjaya di pelbagai buah negara dan mereka beranggapan bahawa model perniagaan mereka boleh berjaya begitu sahaja di persekitaran yang baru tanpa perlu menyesuaikan diri.

Dan itu adalah masalahnya, mereka cuba untuk membangunkan empayar di Australia dengan terlalu pantas. Mereka membuka cawangan baru di pelbagai lokasi dan bukannya mengintegrasikan kewujudan mereka ke dalam pasaran Australia.

Menurut seorang penganalisis penyelidikan, Thomas O'Connor, ketika Starbucks dilancarkan, ia dilakukan dengan terlalu pantas dan tidak memberikan peluang kepada pengguna Australia untuk benar-benar mewujudkan rasa teringin terhadap jenama ini.

"Mereka juga bergerak ke kawasan serantau ke kawasan luar bandar di bandar-bandar besar. Dengan ini rakyat Australia berasakan mereka boleh dengan mudah mendapatkan produk Starbuck, membuatkan tiada perbezaan dengan kedai kopi lain. Ia bukanlah satu pertumbuhan yang organik yang mana dilihatkan berlaku di Amerika Syarikat," jelas Thomas O'Connor.

Oleh sebab itu, dalam 7 tahun pertama Starbucks bertapak di Australia, mereka mengalami kerugian RM426 juta.

Menjelang tahun 2007, Starbucks Australia berada dalam situasi genting dan tak menentu, membuat pinjaman dari Amerika Syarikat sehingga RM220 juta.

Dan pada tahun 2008, Starbucks mengumumkan penutupan 61 cawangan, dan ia berlaku ketika mana dunia mengalami krisis kewangan.

Mengalami nasib yang sama bersama-sama penutupan Starbucks Australia adalah 600 cawangan di Amerika Syarikat yang tidak menguntungkan.

Walaupun begitu, penarikan diri di Australia adalah sesuatu yang sangat memalukan bagi jenama gergasi dunia ini.

Ketika Starbucks seolah-olah menarik diri daripada pasaran Australia, pengguna Australia seolah-olah tidak kisah. Ia disebabkan oleh rakyat Australia mempunyai pilihan kopi yang sangat banyak.

Pasaran kopi Australia adalah antara yang terbesar di dunia dan industri ini menganggarkan memperoleh pendapatan sebanyak RM24 bilion pada tahun 2018.

Australia diselubungi dengan budaya kafe sejak pertengahan abad ke-20 apabila pendatang dari Itali dan Greece mula berpindah ke negara ini.

Migran-migran ini kemudiannya memperkenalkan espresso kepada warga Australia. Menjelang tahun 1980-an, budaya kafe di Australia menjadi tular sehinggakan terciptanya menu istimewa seperti kopi "Flat White" dan "Australian Macchiato".

Kafe-kafe terhasil daripada budaya Itali di mana ia menjadi tempat bertemu dengan rakan-rakan dan mengenali barista-barista tempatan. Hasilnya, budaya ini menjadi sangat kuat di Australia.

Namun, Starbucks datang ke Australia dengan budaya kopi Amerika yang menjadikan kopi semata-mata sebagai satu komoditi.

Starbucks mempunyai menu asas dan menawarkan minuman yang tinggi gula, yang mana tidak digemari oleh rakyat Australia.

Malah, harga yang dikenakan oleh Starbucks jauh lebih mahal daripada kafe-kafe tempatan, membuatkan rakyat Australia memilih untuk membayar dengan harga lebih rendah kepada barista tempatan yang mereka percaya.

Namun, terdapat satu syarikat kopi Amerika Syarikat yang berkembang maju di Australia. Ditubuhkan di Chicago dan kini berpangkalan di Australia, Gloria Jean's mendapat sambutan yang mana gagal diperoleh Starbucks.

Gloria Jean's mempunyai lebih daripada 400 buah cawangan di seluruh Australia dan dikunjungi oleh lebih daripada 35 juta pengguna Australia setiap tahun.

Jadi apa yang dilakukan oleh Gloria Jean's yang tidak gagal dilihat Starbucks? Kejayaan syarikat ini disumbangkan oleh dua orang warga Australia yang membawa masuk francais ini ke negara mereka pada tahun 1996.

Rahsianya? Menu mereka. Gloria Jean's menawarkan pelbagai jenis pilihan espresso dan kopi istimewa. Kegagalan Starbucks untuk menyesuaikan diri dengan budaya kopi Australia terbukti menjadi kesilapan besar mereka.

Walaubagaimanapun, Starbucks masih belum menyerah kalah di negara kanggaru ini. Mereka merancang untuk membuat kemunculan semula.

Pada tahun 2014, Starbucks Australia telah diambil alih oleh Withers Group yang juga pemilik francais 7-11 di Australia.

Kini terdapat 40 cawangan Starbucks di Brisbane (6), Melbourne (13), Gold Coast (5) dan Sydney (16) tidak ditujukan kepada warga tempatan.

Sebaliknya mereka berharap untuk menjadi tarikan kepada pelancong-pelancong yang mengunjungi destinasi-destinasi di Australia.

Pada tahun 2017, seramai 9 juta pelancong mengunjungi Australia dan membelanjakan lebih daripada RM120 bilion.

Jadi, para pelancong mungkin menjadi kunci kepada kejayaan Starbucks untuk terus berada di bumi Down Under dan mengelakkan krisis yang sama berulang kembali.


10 Negara Yang Ada Jual Hidangan Makanan Tak Melebihi RM4

Seiring dengan perkembangan teknologi, harga barangan atau produk di seluruh dunia semakin meningkat. Seperti di Malaysia contohnya, perubahan harga yang signifikan boleh dilihat.

Jika sekitar tahun 2000, anda boleh mendapat satu hidangan sarapan pagi sekepin roti canai bersama secawan milo ais dengan harga di bawah RM1.50 (berbeza mengikut kawasan dan negeri).

Namun kini hidangan yang sama boleh mencecah RM4. RM4 kini kelihatan seperti satu nilai yang kecil dan oleh itu, iluminasi.com ingin kongsikan produk yang anda boleh dapat dengan wang RM4 atau $1 di serata dunia.

Itali bukan sahaja terkenal dengan makanan kegemaran dunia iaitu piza dan pasta, tetapi juga dikenali kerana fesyen bergaya, kereta sport dan motosikal mewah, kepelbagaian budaya serantau dan dialek serta pantai yang sangat indah.

Dan walaupun ia menjadi tumpuan pelancong dunia, Itali masih menawarkan harga yang berpatutan di mana anda boleh dapatkan secawan cappuccino bersaiz sederhana dengan harga RM4.

Mungkin secawan cappuccino kelihatan seperti tidak begitu menakjubkan namun ia cukup untuk menyegarkan pagi anda.

United Kingdom terkenal dengan pemandangannya yang subur dan bandar yang paling banyak dikunjungi pelancong adalah London. Sebagai ibu negara, London terkenal dalam kalangan pelancong kerana infrastruktur dan pemandangannya.

Dengan kos yang sangat tinggi untuk tinggal di bandar ini, anda mungkin tertanya-tanya apa yang anda boleh dapatkan dengan wang serendah RM4.

Percaya atau tidak, anda boleh dapatkan sebuku roti dengan harga RM4. Jika anda seorang yang sukakan manisan, anda boleh dapatkan satu bar kit kat atau 2 ketul donat (RM3).

RM4 juga boleh berikan anda 5 biji pisang (RM2.60), sebungkus spaghetti 500g (RM1) atau susu penuh krim 565ml (RM2.65).

Sama seperti UK, anda mungkin tak fikir anda boleh beli apa-apa dengan harga RM4. Namun anda silap. Dengan suasana bandar New York City yang sibuk, ia sudah pastinya akan membuatkan.

Dan dengan RM4, anda boleh dapatkan sepotong piza. Tak lapar? Jangan risu, anda juga boleh dapatkan secawan kopi yang dibancuh dari kedai serbaneka tempatan.

Berdasarkan pengalaman penulis, Perancis adalah antara negara Eropah dengan harga paling mahal. Lokasi yang terkenal dan menjadi kegemaran mereka yang baru berkahwin untuk berbulan madu ini terkenal dengan roti ikoniknya iaitu baguette.

Perancis percaya bahawa roti hanya perlukan 4 bahan sahaja iaitu tepung, ragi, garam dan air. Jika ia mengandungi selain daripada bahan-bahan ini, ia tidak seharusnya dipanggil sebagai roti.

Baguette terkenal dengan strukturnya yang rangup di luar dan lembut di dalam. Jika anda makan baguette seperti ini, ia adalah baguette yang berkualiti. Dan dengan RM4, anda boleh dapatkan baguette segar yang baru dibakar di mana-mana lokasi di negara ini.

Selain daripada wanita-wanita cantik yang tinggal di Rusia, terdapat pelbagai perkara lagi yang ditawarkan oleh negara ini. Infrastrutkur dan warisannya yang kaya membuatkan pelancong teruja.

Itu belum termasuk pasar tani mereka yang kini lebih fokus kepada makanan deli yang dimasak dan disajikan di banyak restoran-restoran kecil.

Anda boleh dapatkan 2 kilogram ubi kentang dengan harga RM4 sahaja di negara sejuk ini.

Shanghai adalah bandar yang sentiasa sibuk dan ibu negara China ini merupakan hab kewangan global.

Kawasan di tengah-tengah Shanghai dikenali sebagai Bund, sebuah laluan pejalan kaki tepi laut yang dipenuhi dengan bangunan zaman kolonial.

Di sini anda dapat alami satu gabungan budaya yang sempurna, iaitu moden dan tradisional, serta barat dan timur. Jadi apa yang anda boleh dapatkan dengan RM4 di Shanghai?

Tak lain tak bukan adalah 10 biji dumplings buatan tangan, snek yang sangat popular yang juga boleh dijadikan makanan utama.

Sebagai negara yang terkenal dengan mesin layan diri dan robot, Jepun adalah antara salah satu negara dengan kos sara hidup paling tinggi di dunia.

Sebagai contoh, satu tin Coca-Cola berharga sekitar RM4.40 dan semangkuk mi sup boleh mencecah harga RM22.

Namun adalah satu perkara menggembirakan untuk mengetahui bahawa masih terdapat produk yang anda boleh beli dengan wang serendah RM4.

Cukup untuk anda dapatkan satu bar snek atau semangkuk nasi dengan RM4. Namun, di Jepun terdapat kedai-kedai yang anda boleh dapatkan produk seperti selipar, sarung tangan atau aksesori-aksesori kecil dengan RM4.

Korea Selatan adalah tanak kimchi dan K-Pop, di mana harga adalah agak mahal dan backpackers yang berjimat cermat tertanya-tanya bagaimana untuk menggunakan wang RM4 sebaik-baiknya.

Jika dibandingkan dengan Jepun, harga barang runcit di Korea Selatan adalah lebih mahal. Jadi kami cadangkan dan galakkan pengembara untuk bertanya kepada penduduk tempatan di mana anda boleh dapatkan makanan yang murah.

Mungkin tak banyak atau tak ada kedai RM2 seperti di Malaysia, namun ada peluang untuk anda melapik perut dengan RM4 di mana anda boleh dapatkan kimbap sayur.

Dengan RM4, anda boleh dapatkan sekitar 53 Pesos yang mana boleh bertahan agak lama.

Antara yang anda boleh dapatkan dengan RM4 atau 53 Pesos termasuklah secawan kopi, atau satu set hidangan yang terdiri daripada semangkuk nasi dan sup serta pilihan makanan tempatan.

Anda juga boleh dapatkan minuman smoothie segar bersaiz 350ml dari gerai-gerai tepi jalan atau 2 tongkol jagung dari kios di pusat membeli belah.

Tak cukup dengan itu, RM4 juga membolehkan anda mendapatkan sehelai T-shirt di gerai jalanan.

Safari, pantai-pantai yang sangat indah dan pengangkutan yang menerujakan adalah antara perkara yang membuatkan Sri Lanka terkenal dalam kalangan backpackers.

Ia merupakan sebuah negara yang indah dengan kehidupan. Jika anda merancang untuk ke Sri Lanka, adalah lebih baik untuk mengetahui apa yang ditawarkan supaya anda tak perlu bazirkan masa dan wang.

Antara satu perkara yang menarik tentang Sri Lanka adalah segala-segalanya adalah murah, yang mana anda boleh dapatkan hidangan untuk 4 orang dengan wang serendah RM4.


Kenapa Jenis Darah Manusia Tidak Boleh Dicampur?

Sama ada anda sedar atau tidak, manusia mempunyai jenis darah yang berbeza-beza walaupun mempunyai warna yang sama. Darah yang berbeza ini mempunyai fungsi yang berbeza, dan tidak boleh disuntik sesuka hati kepada pesakit, kerana jika salah jenis darahnya, boleh membawa maut. Teruskan membaca untuk mengetahui mengapa darah manusia yang berbeza jenis tidak boleh dicampur sewenang-wenangnya.

Mengapa kita mempunyai jenis darah yang berbeza? Para saintis menganggarkan jenis darah berbeza sudah wujud sejak sekurang-kurangnya 20 juta tahun lalu. Namun, doktor hanya mengetahui tentang perbezaan ini sejak 116 tahun lalu. Sebelum tahun 1900an, ramai manusia mati kerana mereka telah disuntik dengan jenis darah yang salah, yakni yang tidak serasi dengan darah mereka. Persoalannya, apakah yang membuatkan sesetengah jenis darah tidak sesuai untuk seseorang, namun serasi untuk mereka yang lain?

Antara sebabnya ada hubung kait dengan protein, yang dipanggil sebagai antigen, yang merupakan penanda permukaan sel darah merah yang menentukan jenis darah seseorang. Sebagai contoh, darah jenis A mempunyai Type A antigen, manakala darah jenis B mengandungi Type B antigen. Sekiranya kedua jenis darah ini dicampur bersama, ianya akan menyebabkan masalah besar kepada pesakit, boleh mengakibatkan kematiannya.

Plasma darah mengandungi antibodi yang melindungi badan daripada objek asing, termasuklah antigen yang tidak serasi dengan jenis darah seseorang. Apabila antigen yang salah (tidak serasi) disuntik ke dalam badan seseorang, antibodi akan menyerang antigen dengan melekatkan dirinya terhadap objek asing tersebut, menyebabkan darah mula membeku. Darah beku ini akan menutup saluran darah, mengganggu peredaran darah, dan boleh menyebabkan kematian.

Ianya hanya memerlukan beberapa mililiter darah yang tidak serasi untuk menyebabkan reaksi yang serius, jadi adalah sangat kritikal untuk mengetahui jenis darah seseorang sebelum melakukan sebarang pemindahan darah. Terdapat 35 sistem kumpulan darah di dunia ini, namun jenis kumpulan darah yang paling lazim adalah kumpulan ABO dan Rh (Rhesus + atau -).

Bersama, kedua kumpulan ini meliputi 8 jenis darah yang mendominasi lebih daripada 90 peratus populasi dunia, iaitu A+, A-, B+, B-, O+, O-, AB+ dan AB-. Darah jenis O+ dan A+ adalah yang paling lazim di dunia, mencakupi 65 peratus daripada kesemua jenis darah manusia. Walaubagaimanapun, jenis darah sebenarnya adalah berbeza daripada satu lokasi kepada lokasi yang lain.

Sebagai contoh, darah jenis O adalah lebih mudah ditemui daripada populasi yang tinggal di hemisfera barat, yakni negara di sebelah benua Amerika dan Antartika, manakala darah jenis A dan B adalah lebih lazim dalam kalangan populasi di hemisfera selatan, iaitu negara-negara di Asia, Australia dan sebahagian besar Eropah.

Di India contohnya, kebarangkalian seseorang dilahirkan dengan darah jenis B+ adalah 4 kali ganda lebih tinggi berbanding di Amerika Syarikat. Namun, kemungkinan untuk mempunyai darah jenis AB- adalah sangat jarang sekali, kerana hanya 2 peratus populasi dunia yang mempunyai darah jenis ini.

Para saintis masih sedang mengkaji mengapa terdapat terlalu banyak jenis darah, dan bagaimana ianya boleh berlaku, asal-usulnya. Sebenarnya mempunyai pelbagai jenis darah yang berbeza bukanlah sesuatu yang unik buat manusia, haiwan-haiwan seperti anjing, kucing, kuda, monyet dan lain-lain binatang turut mempunyai ciri-ciri yang sama, yakni jenis-jenis darah yang berbeza.

Namun haiwan selalunya mempunyai antigen yang berbeza berbanding manusia, jadi jangan suka-suka menyuntik haiwan peliharaan dengan darah anda. Kajian terbaru turut mendedahkan bahawa jenis darah mempunyai peranan dalam sistem pertahanan kesihatan badan, melawan sesetengah penyakit tertentu, atau sebaliknya.

Sebagai contoh, mereka yang mempunyai darah O mempunyai pertahanan badan yang tinggi daripada menghidapi malaria, namun lebih mudah terdedah kepada ulser dan terputusnya achilles tendons. Mereka yang mempunyai darah A pula adalah lebih berisiko terhadap beberapa bentuk barah pankreas dan leukimia, serta jangkitan campak kecil, penyakit jantung dan malaria.

Jadi sekiranya anda bercadang untuk menderma darah, ambil sedikit masa untuk merenung kembali betapa uniknya kejadian ciptaan Tuhan ini, darah yang pelbagai jenis dengan kecenderungan yang berbeza-beza.


Perlukah Kita Menulis Semula Buku Sejarah Dengan Elemen Pro-Komunis?

"Kita perlu masukkan topik perjuangan komunis membantu kemerdekaan negara kita, kerana itu fakta sejarah. Pelajar-pelajar serta generasi muda berhak belajar sejarah secara holistik untuk mereka mampu membuat keputusan sendiri. Siapalah kita nak menafikan peluang untuk pelajar belajar dan pilih sendiri kebenaran mana yang mereka mahu pegang sebagai hujah?"

Begitulah kesimpulan yang penulis dapat apabila melihat rakaman langsung forum 'Perlukah Kita Menulis Semula Buku Sejarah?' yang dianjurkan pada 29 Julai 2018 bertempat di Dewan Perniagaan Cina Kuala Lumpur-Selangor.

Bila anda baca hujah yang dipegang panel-panel, bunyinya kelihatan enak serta sedap didengar. Pada dasarnya hujah ini dilihat seakan mahu menegakkan perbincangan ilmu di kalangan orang ramai supaya kita semua boleh berfikir dan menilai sendiri secara terbuka.

Walau demikian, kedangkalan hujah ini adalah bila barisan panel yang jelas berat sebelah, kerap kali menekankan kepentingan supaya pelajar diberikan pilihan untuk membuat keputusan sebagai satu insentif kita perlu letakkan sejarah perjuangan komunis menuntut kemerdekaan secara rasmi, dalam lipatan sejarah kita.

Penulis kurang jelas, pelajar mana dimaksudkan yang mewakilkan barisan panel untuk mewakili kelompok pelajar? Siapa pelajar itu? Benarkah ada permintaan daripada pelajar atau semua itu hanyalah hujah untuk panel melindungi agenda mereka?

Daripada hujah yang tampak mereka pegang rapat, sangat jelas gerakan pro-sejarah komunis ini kurang yakin pelajar negara kita ada kebolehan dan kemampuan sendiri untuk belajar atas daya usaha sendiri, tentang perspektif komunis dalam perjuangan kemerdekaan negara kita.

Apakah yang sedang diperjuangkan panel dalam forum 'Perlukah Kita Menulis Semula Buku Sejarah?' - hak pelajar untuk belajar, hak pelajar untuk bebas belajar apa yang panel nak mereka pelajari atau hak panel untuk mengajar pelajar?

Jika kita pandang daripada sudut ilmu akademik sejarah, perbincangan seperti itu sepatutnya dilakukan secara neutral, di mana dua atau lebih perspektif sejarah dibawakan panel-panel yang kurang dipengaruhi ideologi topik perbincangan, supaya orang dapat menilai tanpa berlaku sesi dialog berkiblatkan satu pandangan semata-mata.

Perbicangan ala-ala pseudo ilmiah, pseudo akademik seperti ini, kerap kali dilihat membawa agenda lain disebalik topeng perbincangan ilmu. Aktivis dilantik diangkat seolah seorang panel akademik berkelayakan yang membawa maklumat, tetapi tampak sekali hujah yang dibawa tidak berjaya membawa kepada perbincangan. Pekung sebenar pula sekiranya diteliti lebih kepada membawa cadangan dan idea; atau lebih keras - tekanan dan desakan.

Seorang pelajar yang berkemahiran tidak sepatutnya perlu disuapkan dalam membantu dia membuat congakan atau penilaian.

Seandainya dia pelajar yang baik dan boleh berfikir, tak perlu ada panel penganjuran forum untuk memberitahu dia ada sejarah kemerdekaan komunis yang perlu dibaca agar dia dapat buat penilaian kritis. Dia pasti akan cari rujukan kemudian dia akan membuat penilaian sendiri bila mindanya terdetik untuk mencari.

Bagaimana kita mahu pelajar berfikir sedangkan kita diperlukan untuk suruh dia berfikir?

Bahan-bahan rujukan pro-gerakan komunis walaupun kurang, tetap di jual secara terbuka di pasaran kecuali beberapa judul yang dianggap kontroversi. Apa yang penting bukanlah kita mengarahkan pelajar smembaca apa yang kita nak mereka baca, tetapi memperbanyakkan lagi bahan bacaan yang membawa mesej yang kita percaya - supaya mereka ada tarikan untuk membaca.

Ada pepatah menyebut - "sejarah ditulis oleh orang yang menang." Penulis bersetuju dengan pepatah itu kerana setiap manusia mempunyai perspektif yang berbeza-beza mengikut persepsi mereka. Menulis artikel sebegini pun akan mewujudkan pelbagai reaksi yang penulis pasti berbeza-beza.

Tetapi tanggapan aktivis-aktivis ni supaya kita boleh sama-sama berusaha mewujudkan utopia di mana pemerintah akan setuju untuk masukkan elemen yang tak kena dengan citarasa pemerintah dalam buku teks dan buku sejarah, adalah sesuatu yang agak menggelikan hati.

Ini kerana kita semua manusia. Takkan ada orang yang mampu bersifat neutral sebegitu rupa termasuklah penulis sendiri, aktivis pro komunis, anti komunis dan panel pro sejarah komunis, apakan lagi pemerintah.

Kita haruslah berpijak di bumi yang nyata apabila membincangkan sesuatu yang kita katakan ilmiah, takut-takut nanti kita dicop hanya pandai menimbulkan sensasi tanpa membawa sebarang perubahan positif kepada semua dalam masyarakat.

Penulis memohon agar panel serta aktivis yang terlibat untuk berhenti berlindung di sebalik hujah nak memandaikan pelajar dengan fakta sejarah sebenar yang dipaparkan secara lebih holistik.

Biarlah masyarakat, khasnya pelajar menilai dan mencari sendiri ideologi serta corak pemikiran yang akan mereka bawa. Dalam sebuah negara seperti kita khasnya, perlu ada satu ideologi yang jelas untuk menggariskan semua orang agar kita berkongsi pandangan sehala dalam perkara-perkara kesatuan.

Penganjuran forum-forum seperti ini didokong aktivis yang jelas condong ke satu bahagian, sangat jelas tidak bertujuan untuk memandaikan pelajar tetapi lebih kepada cubaan menimbulkan idea kepada pelajar-pelajar agar elemen percambahan, percanggahan serta perawakan dimasukkan ke dalam pemikiran mereka.

Sekiranya kita rasa kita punya pemikiran yang benar, suarakan sajalah dalam bentuk tulisan atau dalam forum perbincangan, tetapi akuilah itu suara anda dan permintaan anda.

Usah diguna alasan nak memandaikan pelajar sebagai perisai anda, takut-takut pelajar yang ingin dipandaikan pun memandang barisan panel dengan kehairanan - tidak memahami siapa sebenarnya yang perlu dipandaikan?


Fahami Perbezaan Fahaman Komunisme, Sosialisme Dan Kapitalisme

Anda pasti pernah mendengar tentang fahaman atau ideologi komunisme, sosialisme dan kapitalisme, namun apakah maksudnya yang sebenar? Apakah yang membuatkan sesebuah negara itu menjadi komunis atau sosialis? Dan apakah kaitan antara kedua-dua ideologi ini? Teruskan membaca untuk memahami sedikit sebanyak tentang fahaman-fahaman ini.

Mungkin ini suatu yang mengejutkan, namun dalam sejarah dunia moden, tidak pernah wujud walau sebuah pun negara komunis. Walaupun beberapa negara menggelar mereka adalah komunis, seperti China dan Korea Utara, namun dari segi definisi, tidak pernah ada sebuah negara komunis yang sebenar. Jadi, apakah sebenarnya yang dimaksudkan dengan komunisme, dan bagaimana ianya berkait rapat dengan sosialisme?

Mungkin lebih mudah untuk memahami melalui penerangan persamaan keduanya. Kedua-dua ideologi ini mempunyai motif yang sama, iaitu keinginan untuk mengehadkan eksploitasi pekerja, dan mengurangkan atau menghapuskan pengaruh kelas ekonomi dalam masyarakat.

Terdapat banyak variasi antara komunisme dan sosialisme, berdasarkan perbezaan dari segi kedua-dua ideologi ini dilaksanakan di negara yang berbeza. Antara contoh variasi adalah Stalinisme, Leninisme, Trotskyisme, Maoisme, dan beberapa lagi yang pada asasnya kesemuanya merupakan versi Marxisme, yang masing-masing dipengaruhi oleh gaya revolusi masing-masing.

Karl Marx adalah seorang ahli ekonomi dan ahli falsafah yang bertanggungjawab menulis bersama manifesto komunis, termasuklah beberapa buku asas tentang komunisme. Secara ringkas, teori beliau berkisar tentang idea di mana pada ketika Eropah beralih daripada sistem monarki berpusat kepada ekonomi kapitalis kuasi-demokratik, para pekerja telah dilihat dieksploitasi oleh mereka yang memiliki atau mengawal sesuatu pengeluaran (pemilik perniagaan).

Pemilik kilang atau ladang selalunya akan mendapat hasil keuntungan yang lebih berbanding para pekerjanya yang lebih bekerja keras, dan keadaan ini mewujudkan ketidaksamarataan, menurut pandangan Marx. Ini memberikan pemilik tersebut, yang Marx gelarkan sebagai Bourgeoisie, lebih penguasaan ke atas pekerjanya yang dipanggil sebagai Proletariat.

Dalam Marxism, bagi memperbetulkan ketidaksamarataan ini, masyarakat mesti beralih ke arah sebuah model, di mana Proletariat yang sebaliknya mempunyai kuasa, dengan secara kolektif mengawal pengeluaran. Pada saat inilah sosialisme dan komunisme mempunyai peranannya. Menurut Marx, sosialisme adalah pencetus kepada komunisme, dan langkah logik seterusnya selepas kapitalisme.

Dalam sosialisme, sesebuah kerajaan demokratik akan mengawal pengeluaran sesuatu produk, dan bukannya syarikat swasta. Berbanding bersaing antara satu sama lain seperti di dalam masyarakat kapitalis, sosialisme mempunyai para pekerja yang akan menyumbang sebanyak mungkin untuk kebaikan bersama, dan mereka akan berkongsi secara sama rata akan hasilnya.

Variasi kepada idea ini sudah menjadi sangat popular dalam masyarakat kapitalis dalam bentuk sistem kesihatan, atau servis sosial seperti jabatan bomba dan sekolah yang menerima dana daripada sistem percukaian. Sementara penggunaan servis ini adalah tidak sama rata, setiap orang mempunyai tanggungjawab yang sama dalam menyumbang kepadanya, bergantung kepada kemampuan dari segi pendapatan. Inilah yang dipanggil sosialisme.

Apabila sesebuah kerajaan mengawal segala bentuk pengeluaran, ianya dipanggil sebagai pemilikan penuh. Bukan dari segi pengeluaran sahaja, namun segala aspek masyarakat dan ekonomi, termasuklah pemilikan peribadi. Niat untuk menghapuskan pemilikan peribadi adalah berutujuan untuk mewujudkan sebuah masyarakat yang tidak berkelas, yakni sama rata dari segala segi, di mana semua orang akan bekerja ke arah matlamat yang sama untuk menjadi sihat, bahagia dan bebas.

Setiap orang akan menyumbang mengikut kemampuan mereka, dan mengambil hasilnya sekadar memenuhi keperluan. Seperti yang diperkatakan sebelum ini, negara komunis tidak pernah wujud. Setiap negara yang 'digelar' sebagai komunis sebenarnya adalah negara sosialis, dengan kerajaan mengawal pekerjaan dan ekonomi pada tahap tertentu. Soviet Union yang dahulunya sangat dikenali sebagai sebuah negara komunis pun sebenarnya adalah sosialis, dengan nama Union of Soviet Socialist Republics (USSR).

Secara ringkas, sosialisme dan komunisme bukanlah berbeza kesemuanya, masih ada persamaan antara keduanya. Sebaliknya, banyak sekolah ekonomi menganggap sosialisme sebagai pencetus kepada komunisme apabila kerajaannya mempunyai kuasa ke atas masyarakat dan ekonomi. Namun penguasaan penuh ini menjadi sebab utama negara-negara sosialis bergelut untuk mencapai masyarakat dan ekonomi yang ideal.

Gejala rasuah menjadi berleluasa di negara-negara seperti USSR, Venezuela, Vietnam dan Korea Utara, sebahagian besarnya berpunca daripada salah guna kuasa oleh pemimpin atasan, yang sepatutnya menggunakan kuasa yang ada untuk membantu masyarakat yang mereka sendiri kawal. Apabila gagal, mereka juga enggan melepaskan kuasa tersebut kepada rakyat.

Namun begitu, ideal sosialis telah dilihat berjaya mencapai kejayaan apabila ianya digabungkan dengan kapitalisme, seperti yang dipraktikkan oleh negara-negara seperti Sweden dan Kanada. Ketamakan dan gila kuasa yang berpunca daripada manusia sendiri sebenarnya menjadi sebab mengapa dunia tidak pernah menyaksikan walaupun sebuah negara yang benar-benar komunis.


Kisah Kewujudan Piramid di Marikh Yang Disanggah NASA

Walaupun misi penerokaan ke planet Marikh sering diperkatakan sejak kebelakangan ini, ia sebenarnya telah lama bermula. Malah, NASA juga sebenarnya sudah mempunyai kenderaan tanpa pemandu (dikenali sebagai rover) yang dikenali sebagai Curiosity di sana. Turut dipasang pada rover ini adalah kamera berkualiti tinggi yang dipanggil Mastcam (singkatan Mast Camera).

Curiosity telah dilancarkan pada 26 November 2011 dan mendarat di Marikh pada tarikh 6 Ogos 2012. Gambar-gambar yang diambil oleh Mastcam ini sebenarnya sangat penting bagi membolehkan NASA membuat kajian geografi bentuk muka bumi Marikh dan pelbagai lagi kajian sebelum menghantar manusia pertama ke planet Marikh menjelang tahun 2033.

Malah, di laman web NASA juga telah wujud halaman khas diberi nama Mars Curiosity Image Gallery yang memuatkan gambar-gambar yang telah diambil di planet Marikh. Daripada gambar-gambar yang dapat dilihat oleh orang awam ini, maka terdapat teori mengatakan terdapat binaan berbentuk seperti piramid yang terdapat di Marikh.

Video daripada pihak Paranormal Crucible di atas adalah gambar yang mendakwa wujudnya binaan seperti piramid di Marikh. Video ini turut memuatkan penerangan mengapa ianya adalah sebuah piramid.

Gambar tersebut telah diambil oleh kamera Mastcam NASA pada tarikh 7 Mei 2015. Dalam video tersebut, ada diterangkan bahawa binaan seperti piramid tersebut terlalu sempurna dan memerlukan kepakaran teknologi untuk membina. Dalam erti kata lain, adalah mustahil mengatakan ianya wujud secara semulajadi.

Antara perkara pertama yang ingin dikaji oleh saintis adalah kemungkinan terdapatnya sumber air dan hidupan lain yang hidup di planet Marikh. Sekiranya dakwaan ini benar, tentulah lebih mudah kerana saintis hanya perlu mengkaji struktur biologikal hidupan ini sahaja bagi mengetahui bagaimana mereka mampu hidup di planet Marikh yang tersangat asing itu.

Maka, para penggemar teori konspirasi beranggapan bahawa kewujudan piramid di planet Marikh ini membuktikan telah wujud penempatan manusia dan tamadun di Marikh satu ketika dahulu, sama seperti di Mesir. Walaupun rahsia pembinaan piramid di Mesir masih belum dapat dirungkaikan sepenuhnya oleh para saintis, ramai beranggapan manusia pada zaman dahulu sudah mempunyai teknologi canggih untuk membina piramid.

Selain itu, para peminat teori konspirasi juga cuba mengaitkan persamaan kewujudan piramid di Mesir dan piramid di Marikh. Mereka mendakwa, perkataan Mesir dalam bahasa Arab disebut sebagai al-Qahirah. Perkataan ini jika dialih bahasa ke Bahasa Malaysia membawa maksud "yang berjaya" atau "Tempat Marikh".

Golongan ini juga mendakwa binaan Sphinx di Mesir satu ketika dahulu berwarna merah seperti di Marikh. Lama-kelamaan akibat hakisan warna merah tersebut semakin pudar. Sphinx adalah binaan kepala manusia dengan badan singa yang terdapat berhampiran dengan piramid.

Menariknya, jawapan pihak NASA bagi menyanggah kewujudan piramid ini amat mudah. Dr. Jim Bell, iaitu timbalan penyiasat utama program siasatan Mastcam dan Profesor Astronomi di Arizona State University mengatakan itu adalah batu dan bukanlah piramid.

Menurut beliau lagi, batu tersebut berkemungkinan daripada gunung berapi yang terdapat di planet Marikh. Sama seperti batu-batu yang terdapat berdekatan dengan gunung berapi di Bumi, batu daripada gunung berapi di Marikh juga mempunyai bucu yang tajam.

Menurut Dr. Jim Bell lagi, mungkin ianya sekadar kebetulan bahawa ianya mempunyai bentuk seperti piramid. Daripada saiz pula, batu tersebut tidaklah begitu besar sebaliknya mungkin berukur sekitar 4 inci tinggi atau maksimum tinggi sebuah tin minuman.

Menurut rekod, ini bukanlah teori pertama yang dihebohkan mengenai penemuan benda-benda pelik di Marikh. Sebelum ini, terdapat juga pihak mendakwa melihat tengkorak, tulang dan pelbagai benda lain daripada gambar yang dimuat naik oleh NASA.


5 Kes Memeningkan Yang Berlaku Hanya Disebabkan Oleh Tanda Koma

Dalam mana-mana bahasa sekalipun, tatabahasa adalah perkara yang paling penting. Ini adalah kerana maksud ayat bergantung kepada tatabahasa.

Antara tatabahasa yang agak penting adalah penggunaan tanda baca seperti titik, koma, tanda seru dan sebagainya. 2 buah ayat yang sama boleh membawa maksud yang berbeza dengan meletakkan tanda koma di dalamnya.

Disebabkan ia sangat penting, pelbagai kontroversi telah tercetus dan iluminasi.com ingin kongsikan 5 kontroversi yang berlaku disebabkan oleh tanda koma.

Pada tahun 1872, tanda koma tambahan dalam cukai pertanian mencetuskan kontroversi dan menyebabkan kos berjuta-juta dolar ditanggung oleh kerajaan Amerika Syarikat.

Cukai merupakan pendapatan utama kerajaan persekutuan AS pada tahun 1872.

Cukai pertama selepas Perang Saudara yang dikuatkuasakan oleh Presiden AS ketika itu, Ulysses Grant, bertujuan untuk merangsang ekonomi dengan menurunkan harga barangan pembuatan produk tertentu.

Apa yang dilakukan adalah cukai tahun 1872 menawarkan pengecualian ke atas "fruit-plants" ("tanaman berbuah"). Namun, berlaku kesilapan di mana tanda koma telah diletakkan di tempat sempang (-), di antara "fruit" dan "plants".

Kesilapan tanda koma ini telah menghasilkan dua kategori produk bebas cukai, iaitu buah dan tanaman, dan bukannya tanaman berbuah.

Kontroversi meletus serta-merta dan pada tahun 1874, kerajaan memutuskan bahawa kesalahan tatabahasa itu kekal. Akibatnya? Kerajaan kerugian RM8 juta atau bersamaan dengan RM172 juta pada tahun 2018.

Satu lagi kontroversi kewangan yang disebabkan oleh tanda koma berlaku pada tahun 2014 apabila 3 pemando lori syarikat tenusu menyaman majikan mereka, Oakhurst Dairy di atas gaji kerja lebih masa yang tidak dibayar.

Oakhurst Dairy mendakwa bahawa mereka mempunyai hak untuk tidak membayar gaji lebih masa kepada pemandu.

Undang-undang Maine memberikan pengecualian untuk membayar gaji kerja lebih masa, khususnya bagi kerja:

"Pengetinan, pemprosesan, pemeliharaan, pembekuan, pengeringan, pemasaran, penyimpanan, pembungkusan untuk pengiriman atau pengedaran (tiga kategori barang)".

Pertikaian berpunca daripada ketiadaan tanda koma selepas perkataan "penghantaran". Adakah undang-undang ini merujuk kepada satu atau dua aktiviti?

Para pemandu berpendapat bahawa ketiadaan koma bermaksud undang-undang hanya merujuk kepada aktiviti pembungkusan dan bukannya pengedaran.

Ini bermakna mereka layak dibayar gaji kerja lebih masa. Pemandu-pemandu tersebut menekan habis-habisan dan keputusan mahkamah berpihak kepada mereka.

Oakhurst Dairy diarahkan untuk membayar $50,000 kepada setiap daripada 127 pemandu syarikat tersebut.

Sebuah syarikat kabel Kanada, Rogers Communication dari Toronto, dan syarikat telefon, Bell Aliant, berhadapan dengan satu perbalahan mengenai satu kontrak yang dibatalkan.

Bell Aliant berkata bahawa kehadiran satu koma sebagai alasan untuk menamatkan kontraknya dengan Rogers Communications.

Rogers Communication percaya bahawa kontrak itu hanya boleh dibatalkan sebelum tempoh limta tahun terakhir bermula, sedangkan Bell Aliant mendakwa tanda koma antara "seterusnya" dan "kecuali" membenarkan mereka untuk membatalkan kontrak tersebut pada bila-bila masa sahaja.

Pihak bertanggungjawab ke atas kontrak itu berpihak kepada Bell Aliant, yang kemudiannya membatalkan kontrak tersebut. Kontroversi disebabkan tanda koma ini telah menyebabkan kerugian sebanyak RM4 juta kepada Rogers Communications.

Tanda koma mungkin tidak kedengaran seperti seksi namun seorang guru di sekolah menengah entah bagaimana dapat mengaitkan tatabahasa yang tepat kepada penari tiang, diktator Kesatuan Soviet dan Presiden AS.

Pada tahun 2015, para pelajar di Highland Park High School di Texas telah ditunjukkan satu ilustrasi John F. Kennedy, Joseph Stalin dan dua orang penari tiang.

Lukisan grafik yang mengejutkan itu disertai dengan dua versi ayat yang sama menggambarkan kesan penggunaan koma bersiri.

Satu versi berbunyi, "Kami menjemput 2 penari tiang, JFK dan Stalin".

Guru tersebut cuba untuk menunjukkan bahawa tanpa koma bersiri (koma Oxford), ayat ini menggambarkan bahawa JFK dan Stalin adalah 2 penari tiang tersebut.

Dan untuk membetulkan ayat yang dimaksudkan iaitu JFK dan Stalin dijemput bersama-sama 2 penari tiang, satu tanda koma perlu ditambah menjadi:

Namun, jelas sekali bahawa masalah subjek yang digabungkan dengan ilustrasi yang agak lucah ini membuatkan ibu bapa para pelajar berang dan mendorong pihak pentadbiran sekolah menyatakan bahawa imej tersebut tidak dibenarkan.

Wasiat direka bertujuan untuk mengelakkan kekeliruan dan perbalahan selepas kematian orang tersayang. Namun, penggunaan tatabahasa yang salah boleh menyebabkan ia menjadi lebih teruk.

Benjamin Areson meninggal dunia pada tahun 1841 dan meninggalkan seorang balu serta 5 orang anak. Arahan yang diberikan untuk menjaga isterinya telah mencetuskan satu kes panas yang dibahaskan di Mahkamah New York.

Pernyataan yang dimaksudkan berbunyi, "Saya memberi dan mewariskan kepada isteri tercinta saya, Mary, semua harta saya, satu jam, dan faedah lima ratus dolar sepanjang hayatnya,".

Penggunaan koma bersiri telah menimbulkan persoalan yang tidak penting: Adakah frasa "sepanjang hayatnya" merujuk kepada hanya warisan $500 sahaja atau keseluruhan item yang disenaraikan?

Persoalan itu dengan pantasnya menjadi tidak relevan apabila Mary meninggal dunia tahun berikutnya.

Mahkamah yang berbeza dengan hakim yang berbeza terus tidak setuju dengan apa yang dimaksudkan oleh Benjamin malah memperkecilkan sesama sendiri tentang penggunaan dan pemahaman mereka terhadap tatabahasa.


Kisah Remaja Paling Tinggi Di Dunia Dengan Ketinggian 233cm - Broc Brown

Ketinggian adalah sesuatu yang berada di luar kawalan manusia. Perkara yang menentukan ketinggian seseorang individu adalah genetik, walaupun ada dakwaan bahawa pemakanan boleh membantu meningkatkan ketinggian.

Purata ketinggian rakyat Malaysia bagi lelaki dan wanita adalah 159.4 sentimeter, iaitu ke-8 paling rendah di dunia. Dan bagi Broc Brown, kita pasti kelihatan sangat kerdil. Broc Brown adalah secara rasminya ditabalkan sebagai remaja paling tinggi di dunia dan bakal menjadi manusia paling tinggi di dunia.

Sebelum berusia 18 tahun, ketinggian Broc mencecah 233 sentimeter, dan kini dia terus membesar. Ketinggian Broc Brown bertambah pada kadar 15.24 sentimeter setahun.

Dan jika dia mengekalkan kadar ini, remaja 19 tahun dari Amerika Syarikat ini dengan mudah dapat mengalahkan manusia tertinggi di dunia, Sultan Kosen yang berketinggian 248cm.

Darci Moss Elliot dari Michigan, Amerika Syarikat melahirkan Broc Brown dengan saiz yang sihat dan normal iaitu berat kurang daripada 3.6 kg dan panjang 56 cm. Namun apabila Broc mula membesar, perkembangan ketinggiannya menjadi sangat menonjol. Di awal usianya, ketinggian Broc sudah jauh meninggalkan rakan sebayanya.

Ketika dia memasuki tadika, pemerhatian mengejutkan berlaku yang membuatkan mereka terpaksa mengukur dua kali.

Broc yang berusia 5 tahun sudah mencapai ketinggian 157cm dan ini merupakan perbezaan yang tersangat ketara berbanding ketinggian purata berusia 5 tahun di Amerika Syarikat iaitu kurang daripada 120cm.

Namun, keluarganya masih tidak tahu mengapa perkara ini boleh berlaku. Dan ketika ini, Broc sudah menyamai tinggi ibunya. Ibunya yang tidak lagi boleh mengabaikan ketinggian anaknya yang luar biasa, Darci menjadi semakin prihatin.

Ibu saudaranya, Stacy Snyder berkata Broc tidak berpeluang menaiki basikal ketika kecil kerana terlalu tinggi.

"Apabila anda cuba mengajar kanak-kanak 5 tahun yang sama tinggi dengan anda untuk menaiki basikal, ia sangat sukar. Anda tak boleh mengimbanginya" jelas Stacy Snyder.

Selain daripada hobi biasa yang diminati oleh Broc, ibunya menyedari bahawa adalah semakin sukar untuk melakukan aspek-aspek seharian untuk menjaga anaknya itu disebabkan terlalu tinggi.

"Apabila anak anda yang berusia 5 tahun tercedera ketika bermain dan berlari kepada arah anda, anda akan mendukungnya,". Namun bagi Darci, dia tidak boleh berbuat demikian kerana saiz Broc sama dengan saiznya, membuatkan dia mengalami sakit belakang.

Tanpa berlengah lagi, keluarga Broc membawanya untuk berjumpa doktor bagi mengetahui apa yang berlaku kepadanya. Baru berusia 5 tahun, Broc telah didiagnosis mempunyai penyakit yang menyerang 1 dalam 15,000 orang.

Doktor mengesahkan Broc mengalami masalah genetik dikenali sebagai Sindrom Sotos yang juga dikenali sebagai "cerebral gigantism".

Sindrom Sotos adalaha masalah genetik dimana pesakit terdedah kepada pertumbuhan fizikal yang berlebihan, terutamanya pada tahun-tahun awal kehidupan sehinggalah remaja.

Broc juga dikatakan tak akan dapat hidup lama kerana masalah kesihatan ini. Setakat ini tiada rawatan untuk sindrom ini dan mereka yang mempunyai masalah genetik dilayan secara simptomatik.

Broc bukan sahaja tinggi daripada rakan sebaya, tetapi juga menonjol dalam kalangan penghidap sindrom ini. Ketika berusia 11 tahun, ketinggian Broc sudah mencapai 183cm dan menjelang usia 14 tahun, dia kelihatan seperti gergasi dengan ketinggian 213cm.

Pertumbuhan badan Broc terus menunjukkan peningkatan. Kesan lain daripada sindrom ini adalah masalah pada jantung, tulang belakang melengkung, gangguan kurang tumpuan dan hiperaktif (ADHD) serta masalah pembelajaran.

Dia juga dilahirkan dengan satu buah pinggang oleh itu Broc tidak boleh mengambil ubat penahan sakit walaupun berasa tidak selesa. Ketinggian yang luar biasa membuatkan Broc terpaksa menempah segala keperluan asas. Antaranya termasuklah katil khas yang berharga RM4,000.

Broc juga terpaksa menempah baju, seluar, kasut dan juga stokin untuk kegunaan harian. Stokin khas yang dihasilkan untuk Broc berharga RM80 sepasang.

Dia tidak berpeluang untuk membeli pakaian seperti orang lain. Hari-hari yang dilaluinya tidaklah mudah di mana dia mengalami kesukaran untuk berdiri dalam tempoh yang lama, berjalan melepasi pintu dan menaiki kereta.

Selain itu, aktiviti luar dilakukan dengan tidak selesa di mana dia sukar untuk duduk di atas kerusi awam, menontong wayang dan banyak lagi.


Apa Sebenarnya KGB dan Mengapa Ianya Sangat Ditakuti?

Penulisan ini adalah rentetan daripada artikel 'Sejarah Kejatuhan Soviet Union (USSR): Apa Sebenarnya Yang Terjadi?'. Kedua-dua artikel ini boleh dibaca secara berasingan, namun penulisan kali ini menjelaskan sedikit sebanyak tentang peranan KGB sebagai agensi keselamatan untuk negara Soviet Union yang pernah wujud suatu ketika dahulu.

Siasatan terkini kerajaan British terhadap kes kematian seorang bekas agen KGB, Alexander Litvinenko pada tahun 2006 di London, UK, menunjukkan bahawa kemungkinan besar Presiden Rusia, Vladimir Putin yang mengarahkan pembunuhannya. Walaupun tidak pasti sama ada dakwaan ini adalah benar, tindakan untuk 'mendiamkan' mereka yang berbeza pendapat dengan bekas agensi keselamatan Soviet itu (KGB) bukanlah suatu tindakan baharu, malah sudah menjadi kebiasaan.

Jadi, apa sebenarnya KGB, dan mengapa ianya sangat ditakuti suatu ketika dahulu? KGB, atau 'Komitet Gosudarstvennoy Bezopasnosti' adalah sebuah agensi keselamatan dan perisikan asing Soviet Union, yang beroperasi antara tahun 1954 hingga 1991. Apabila Soviet Union jatuh pada tahun 1991, KGB telah digantikan oleh FSK (Federalnaya Sluzhba Kontrrazvedki), dan kemudiannya FSB (Federal'naya Sluzhba Bezopasnosti Rossiyskoy), di dalam kerajaan persekutuan Rusia yang baharu.

Kedua-dua FSK dan FSB mempunyai fungsi keselamatan yang sama seperti KGB. Ketika kewujudannya, tidak seperti agensi keselamatan lain-lain negara, KGB secara efektifnya adalah sebuah badan kerajaan yang bebas, dengan sedikit pengawasan oleh pemimpin-pemimpin Soviet Union. Organisasi tersebut melakukan pelbagai tugas gabungan, termasuklah pertemuan perisikan, keselamatan sempadan dan pelaksanaan propaganda.

Walaubagaimanapun, yang paling kontroversi, KGB beroperasi sebagai polis rahsia Soviet, dan unit pengawasan domestik. Lebih daripada setengah juta orang telah digaji oleh KGB, dengan ribuan daripada mereka terdiri daripada perisik antarabangsa. Pada masa tersebut, ianya adalah satu-satunya institusi terbesar sedemikian. Di seluruh dunia, KGB mengumpul maklumat dengan menggunakan 'perisik pemastautin yang sah', yang merupakan rakyat Soviet yang diberikan kebenaran untuk berada di negara lain dengan cara bekerja di kedutaan, atau atas lain-lain cara yang sama.

Perisik-perisik ini akan menggunakan imuniti diplomatik sekiranya mereka ditangkap. Soviet Union juga mempunyai perisik tidak sah, tanpa sebarang imuniti, dan walaupun ianya lebih berisiko, mereka ini lebih mudah untuk berintegrasi tanpa sebarang syak wasangka. Secara domestik, KGB sangat ditakuti kerana peranan mereka sebagai polis rahsia.

KGB akan mencari mereka yang disyaki mempunyai ideologi anti-komunisme, atau anti-kerajaan, dan kerap kali turut menggeledah rumah mereka, dan menangkap pembangkang terutamanya. Mereka menubuhkan jabatan-jabatan individu untuk mengawal aktiviti keagamaan, penyokong tegar nasionalisme, pengaruh luar, media tidak sah, dan lebih menyasarkan populasi Yahudi.

KGB turut melakukan risikan terhadap para pemimpin negara yang dilihat boleh mencabar kestabilan ideologi Soviet Union. Pada tahun 1964, beberapa orang bekas pegawai KGB telah mengadakan apa yang dikatakan sebagai 'rampasan kuasa tanpa kekerasan' bagi menjatuhkan pemimpin Soviet pada ketika itu, iaitu Nikita Khrushchev dan menggantikan beliau dengan Leonid Brezhnev.

Walaubagaimanapun, percubaan rampasan kuasa kali seterusnya telah gagal. Pada tahun 1991, ketika Setiausaha Agung USSR (ketua negara Soviet Union), Mikhail Gorbachev mula melaksanakan reformasi, beliau telah ditangkap oleh KGB, yang takut akan kehilangan kuasa mereka. Walaupun rampasan kuasa kali itu gagal selepas 2 hari, ianya dilihat sebagai penyumbang utama kepada kepincangan Soviet Union, yang jatuh pada tahun yang sama.

KGB adalah sebuah organisasi yang telah lama ditakuti, dan menjadi sumber ketegangan kepada Amerika Syarikat ketika Perang Dingin. Walaupun KGB telah terbubar bersama Soviet Union pada tahun 1991, Presiden Rusia terkini, Vladimir Putin sendiri sebenarnya adalah seorang agen KGB antara tahun 1975 hingga 1991. Mungkin atas sebab inilah, terdapat banyak pihak yang sangsi akan kewujudan pengaruh dan cara operasi KGB dalam kerajaan Rusia sekarang, yang menjadi sebuah isu perbalahan dalam arena politik dunia.

Kematian Alexander Litvinenko sememangnya penuh dengan kesangsian. Pada 1 November 2006, dia secara tiba-tiba telah jatuh sakit, sebelum diumumkan meninggal dunia lebih 3 minggu kemudian. Sebab kematian? Keracunan dengan sejenis elemen bertoksik, iaitu radionuclide polonium-210. Antara sebab utama Rusia membunuhnya adalah kerana dia membelot terhadap negara, memohon suaka politik di United Kingdom dan menjadi rakyat negara tersebut.

PS: Agen perisik KGB ibarat agen musuh di dalam filem bersiri Bourne, mereka berada di mana-mana, mengambil rakyat tempatan sesebuah negara sebagai agen, untuk menutup penglibatan mereka, serta mengelak musuh daripada kesangsian.


5 Penerbangan Paling Pendek Di Dunia

Tujuan utama penciptaan pesawat adalah untuk memendekkan masa perjalanan dari satu tempat ke tempat lain. Sebagai contoh perjalanan menggunakan jalan udara dari Pulau Pinang ke Pulau Langkawi hanya memakan masa 35 minit.

Berada dalam penerbangan 35 minit ini terasa seperti sekelip mata sehinggakan anda tak sempat untuk tidur. Namun, walaupun ia sangat pendek, tempoh masa ini jauh ketinggalan berbanding penerbangan dalam senarai di bawah.

iluminasi.com kongsikan 5 penerbangan dengan tempoh perjalanan paling pendek di dunia.

Lapangan Terbang Wilayah Connemara adalah 27 kilometer dari bandar Galway, yang mana adalah lokasi yang anda harus sampai jika anda merancang untuk melawat Pulau Inishmaan atau pulau-pulau Aran yang lain.

Apa yang menarik adalah perjalanan dari bandar Galway ke Lapangan Terbang Wilayah Connemara mengambil masa lebih lama daripada penerbangan ke Pulau Inishmaan yang tersangat indah.

Keseluruhan penerbangan yang dikendalikan oleh Pulau Aer Arann mengambil masa kurang daripada 10 minit dan biasanya di antara 6 hingga 7 minit bagi setiap perjalanan, yang ke-5 terpendek di dunia.

Tempoh singkat ini adalah masuk akal memandangkan penerbangan tersebut hanyalah sejauh 16 kilometer.

Siapa pernah mendengar tentang penerbangan 5 minit? Sudah tentu orang Greece. Cara yang paling biasa untuk ke bergerak dari sebuah pulau ke pulau yang lain adalah menggunakan jalan air, namun terdapat beberapa pilihan jalan udara yang disediakan oleh Olympic Air.

Untuk menerokai pulau-pulau di Greece, pelancong biasanya menggunakan khidmat kapal pesiaran di sekitar Laut Aegean di mana mereka melawati pulau-pulau yang paling besar dengan populasi paling ramai.

Namun, pulau Karpathos dan Kasos tidak tersenarai dalam pulau-pulau tersebut.

Jarak dari Karpathos ke Kasos kurang daripada 20 kilometer namun ia mengambil masa kira-kira 2 jam dengan menaiki feri.

Dengan menaiki pesawat, ia hanya mengambil masa 5 minit, penerbangan ke-4 paling pendek di dunia. Walaupun terletak jauh, kedua-dua pulau ini tidak berada di laluan utama pelancong bermakna anda tidak akan bersesak untuk mengambil gambar.

Caye Chapel adalam sebuah pulau persendirian di Belize yang mana mempunyai dua benda iaitu padang golf dan landasan udara,

Caye Chaulker adalah lagi sebuah pulau di Belize namun pulau ini lebih mesra pelancong, lokasi di mana terletaknya terumbu karang yang sangat sempurna untuk aktiviti menyelam.

Jarak yang memisahkan kedua-dua buah pulau ini hanyalah sejauh 4 kilometer dan teksi air disediakan yang membolehkan pelancong bergerak dari satu pulau ke pulau yang lain.

Jika anda ingin ke Caye Chapel untuk bermain golf atau menikmati percutian privasi, anda boleh menaiki teksi air. Namun, tiada teksi air yang dijadualkan untuk ke Caye Chapel dari pulau-pulau lain.

Ini kerana jaraknya hanya 10 minit menggunakan bot dari Caye Chaulker (lokasi yang sering dikunjungi pelancong), jadi jika anda ingin berhenti di Caye Chapel, anda hanya harus memberitahu dan bot akan singgah di situ.

Dan apabila anda sampai ke pulau persendirian Caye Chapel, anda mungkin tak dapat pulang menaiki teksi air, sebaliknya anda boleh terbang dengan Maya Island Air dalam penerbangan yang hanya memakan masa 2 minit.

Jarak pemisah di antara Kegata dan Apowo hanyala 2 kilometer namun perjalanan dengan jalan kaki atau kenderaan darat adalah amat sukar kerana bukit yang curam dan kawasan berhutan di antara kampung-kampung sekitar.

Pesawat yang melewati jurang yang memisahkan kedua-dua bandar ini sering dirujuk sebagai penerbangan komersial paling pendek di dunia kerana mengambil masa hanya seminit.

Walaubagaimanapun, pesawat berenjin tunggal yang mampu membawa sehingga 10 orang penumpang ini tidak mempunyai penerbangan berjadual.

Ini tidak memenuhi syarat sebagai penerbangan komersial walaupun pelancong membayar untuk menggunakan perkhidmatannya.

Dengan hanya 2 kilometer penerbangan, landasannya adalah tersangat pendek berbanding panjang purata landasan. Apa yang menarik adalah selepas berlepas anda sudah perlu bersedia untuk mendarat semula.

Penerbangan paling pendek di dunia adalah dalam negara yang sangat indah iaitu Scotland. Ia adalah perjalanan dari Pulau Westray yang berpopulasi hanya 600 orang ke Papa Westray (a.k.a Papay) dengan populasi hanya 90 orang

Anda akan berada di atas udara kurang daripada 3 kilometer, yang mana standard panjang landasan untuk pesawat yang besar.

Dengan jarak 3 kilometer, anda dapat melihat dengan jelas di mana anda akan mendarat. Syarikat penerbangan Loganair menyediakan perkhidmatan untuk perjalanan ini yang mana mengambil masa kurang daripada 1 minit.

Terdapat laporan yang berbeza mengenai tempoh perjalanan iaitu di antara 47 dan 53 saat. Rakyat Scotland menggelarkannya sebagai jambatan udara dan penerbangan ini telah berulang alik dari pulau ke pulau selama 50 tahun.